Савол устига саволлар | TURONZAMIN\nСавол устига саволлар\nPosted on 11/06/2017 by TURONZAMIN\nЖамшид Каримов: “Ислом Каримов бизнинг хонадонда, яъни, Каримовлар оиласида дунёга келмаган. Аниқроғи, у биздан эмас”\nИслом Каримовнинг жияни Жамшид Каримов билан суҳбат. Суҳбатни Норвегиядан журналист Улуғбек Бакир олиб борган.(1–қисм)\nЎзбекистонга 27 йил раҳбарлик қилган марҳум президент Ислом Каримовнинг жияни, 50 ёшли машҳур журналист Жамшид Каримов билан дилдан суҳбатлашиб, катта интервью олгандик.\nшу ва шу каби Ислом Каримов ҳаётига оид бўлган барча ёпиқ маълумотларни унинг жияни, таниқли журналист Жамшид Каримов бизлар билан ўртоқлашган.\nЖамшид Каримов билан аудиоинтервьюимизнинг 1-қисми тез кунларда Ziyo Nur студиясининг Youtube каналида эфирга берилади.\nИнтервьюнинг матн шаклидаги 2-қисмини ҳам яқин кунларда чоп қиламиз. Ҳозирча суҳбатимизнинг илк сонини ўқиб туринг!\nИслом Каримовнинг 3-акаси Арслон Каримовнинг кенжа ўғли Жамшид Каримов билан 6 соатлик суҳбатимиз давомида жуда кўп мавзуларда суҳбатлашганмиз.\nСуҳбатимиз асосан, Ислом Каримов туғилган оила ҳақида, хусусан, унинг ота-онаси, опаси, ака-укалари ва уларнинг авлодлари ҳақида бўлган.\nҚолаверса, Ислом Каримовнинг ўз оиласи, рафиқалари ва фарзандлари ҳақида ҳам атрофлича суҳбатлашганмиз. Бу мавзулар навбатдаги қисмлардан ўрин эгаллаган.\nБир сўз билан айтганда, ўзбек халқи ҳали ҳеч қачон эшитмаган, билмаган ҳаққоний маълумотларни Жамшид Каримов биз билан бўлишган.\nЭслатиб ўтамиз, Жамшид Арслонович Каримов 1967 йил Жиззах шаҳрида хизматчи, юрист оиласида туғилган. Мутахассислиги: филолог-педагог, журналист.\nЖурналистик фаолияти давомида жамиятдаги адолатсизликларга қарши кескин курашиб, хорижий матбуотларда кўплаб мақолалари билан кенг танилган.\nАмакиси, президент Ислом Каримов шахсига ва сиёсатига танқидий ёндашгани, унинг кўп сирларидан воқиф бўлганлиги ҳамда мухолиф кўз қарашдалиги ортидан, Жамшид Каримов соғлом бўлгани тарзда, Самарқандда руҳий касалликлар шифохонасида 2006 йилдан бери мажбурий ва яширин тарзда, ғайриқонуний равишда сақланиб келинган.\nИслом Каримов вафотидан сўнг, 2017 йилнинг февраль ойида 11 йиллик тутқунликдан кейин озодликка чиқарилган.\nАйни дамда қизи билан Жиззах шаҳрида яшайди. Озод этилганидан 8 ой ўтиб ҳам унга паспорт берилмаётганидан шикоят қилади. Бу борада президент Шавкат Мирзиёев порталига ёзган мурожаатлари ҳам жавобсиз қолаётганини айтади.\nУ Буюк Британиянинг Уруш ва тинчликни ёритиш институти (IWPR), “Жиззах ҳақиқати”, “Зеркало XXI”, “Молодежь Узбекистана” газеталарида, “Фарғона” АА нашрларида ишлаган.\nУлуғбек Бакир: Ҳурматли Жамшид ака, аввало, бугунги суҳбатга розилик билдирганингиз учун Сизга ўз миннатдорчилигимизни билдирамиз! Узоқ вақт тутқинликдан кейин озодликка чиққанингиз билан яна бир бора табриклаймиз!\nЖамшид Каримов: Ташаккур!\nУлуғбек Бакир: Ҳозир қандайсиз? Аҳволларингиз яхшими?\nЖамшид Каримов: Худога шукур, яхшиман! Ёмон кунларим ортда қолди, деб ўйлайман. Ўзимни яхши ҳис қилябман. Ҳаёт давом этмоқда.\nУлуғбек Бакир: Бугун сиз билан суҳбатлашадиган мавзуимиз, албатта, жуда катта мавзу. Ўзбекистонга 27 йил раҳбарлик қилган президент Ислом Каримов расмий хабарларга кўра, ўтган йили 2 сентябрь куни кутилмаганда, 78 ёшида оламдан ўтди. Ислом Каримовнинг ҳаёти ва фаолияти зиддиятларга тўла десак, янглишмаган бўламиз. Айниқса, унинг оиласи ҳақида ўзбек халқи расмий қисқача маълумотлардан ташқари бошқа ҳеч қандай ахборотга эга эмас.\nЖамшид Каримов: Ҳа, албатта, бу ёпиқ мавзу эди.\nУлуғбек Бакир: Ҳа, айнан шундай, ёпиқ мавзу эди. Мана сиз Ислом Каримовнинг жиянисиз, унинг туғишган акаси Арслон Каримовнинг кенжа ўғлисиз. Келинг, суҳбатимизни Ислом Каримовнинг дунёга келишидан бошласак. Биламизки, унинг расмий таржимаи ҳолига кўра, президент Каримов 1938 йилнинг 30 январида Самарқандда хизматчи оиласида дунёга келган…\nЖамшид Каримов: Ҳа, Ислом Каримов 1938 йилда туғилган. Лекин, у бизнинг хонадонда, яъни, Каримовлар оиласида дунёга келмаган. Аниқроғи, у биздан эмас. Мен фақат отамдан эшитганларимни биламан. Отам бутун умр айтиб келган сўзларини яхши эслайман. Бобом Ғани (айтганча, унинг исми Абдуғани бўлмаган – Ж.К.) давлат мулкини ўғирлаганликда айбланиб, 1936 йилдан 1941 йилгача қамоқда бўлган. Агарда Ислом Каримов 1935 ёки 1942 йилда туғилганида эди, у ҳеч шубҳасиз, бизнинг оиламиз аъзоси бўларди. Лекин, 1936 йилдан 1941 йилгача бобом Ўзбекистон ССР НКВД (ўша даврдаги СССР хавфсизлик идораси – У.Б.)нинг қамоқхонасида бўлган. НКВД қамоқхонаси бу, Ҳолливуд фильмларида намойиш этилганидек, Лос-Анжелес қамоқхонаси эмас. У ерда, ҳатто, қотиллик қилган маҳбусни ҳам вақти-вақти билан таътилга чиқариб туришар экан. Лекин, НКВД қамоқхонаси бундай муассаса бўлмаган. У ерга маҳбуснинг аёли учрашувга кириб, эри билан алоқа қилиши мутлақо ақлга сиғмайдиган ҳолат эканлигини ҳамма яхши билади. Ахир у вақтлар Сталин даври эди.\nУлуғбек Бакир: Сизнинг бобонгиз Ғани Каримов қайси жинояти учун неча йилга қамалган эди?\nЖамшид Каримов: 5 йилга қамалган. 1936 йилда қамалиб, 1941 йилда озодликка чиққан. Биласизми, мен умуман, бобом ҳақида кўп гапиришни истамайман. Сабаби, Ғани Каримовнинг фарзандлари, жумладан, отам ҳам ўз отасига у қадар кўп меҳр қўймаган эди. Ҳатто, бир пайтлар Меҳри аммам (И.Каримовнинг опаси – У.Б.) “бу ака-укаларим отамизнинг қабри қаерда эканлигини ҳам унутишган”, деганди. Менинг онам ҳам Каримовлар ўша дамларда ўз отасининг қабрини унутганликлари учун жуда жаҳли чиқарди. Лекин, улар онаси Санобар бувимга яхши муносабатда бўлишган. Вафотидан кейин ҳам қабрига бориб туришган.\nУлуғбек Бакир: Ғани Каримов қачон туғилган ва қачон вафот этган?\nЖамшид Каримов: Йўқ, бу ҳақда айтишни умуман истамайман. Бобом у даражада муҳим шахс эмаски, у ҳақда тўлиқроқ гапирсам… Айтишим мумкинки, Ғани Каримов ҳеч қачон сиёсат билан шуғулланмаган. У оддий қора ишчи бўлган. “Заготзерно” (Дон маҳсулотларини тайёрлаш корхонаси – У.Б.)да юк ташувчи бўлган. Бир вақт кассир ҳам бўлган, омборхонада мудир вазифасида ҳам ишлаган. Бобом кўп саводли киши бўлмаган.\nУлуғбек Бакир: Сиз у кишини кўрганмисиз?\nЖамшид Каримов: Йўқ, бобом мен дунёга келгунимга қадар, янглишмасам, 7-8 йил бурун вафот этган. (Демак, тахминан 1959-60 йилларда – У.Б.).\nУлуғбек Бакир: Тушунарли. Энди бувингиз Санобар Каримова ҳақида гаплашсак. У киши қачон туғилган эди?\nЖамшид Каримов: Бувим 1904 ёки 1905 йилда туғилган. Санобар Каримова умуман саводи йўқ оддий аёл бўлган. На ўқишни, на ёзишни билмаган. Фарзандларини севимли ва унчалик ёқтирмаган тоифаларга ажратиб муомала қилган, десам тўғрироқ бўлади. Масалан, менинг отам хушланмаган фарзандлар қаторида эди. Чунки, дадам болалигида анча шўх бўлган…\nУлуғбек Бакир: Бу ҳақда, умуман, фарзандлар ҳақида бафуржа суҳбатлашамиз, албатта. Санобар ая қачон вафот этган?\nЖамшид Каримов: 1982 йил 1 январь куни 77 ёки 78 ёшида вафот этган.\nУлуғбек Бакир: Ислом Каримов онасининг дафн маросимига келганми? Айрим маълумотларга кўра, келмаган экан.\nЖамшид Каримов: Аниқ билмайман. Отам бу ҳақда менга айтмаган. Мен ҳам қизиқиб сўрамаган эканман. Фақат бир нарсани биламанки, бувим “пневмония” (ўпка ялиғланиши касаллиги – У.Б.) билан оғриганда уйдагилар Тошкентга, Ислом Каримовга қўнғироқ қилишган. У “ҳозир менинг вақтим йўқ, мен фақат шифокор ва керакли дори-дармонларни юбора оламан”, деган. Шу йўсинда Ислом Каримов онаси қаттиқ касал бўлганида келмаган. У ўша пайтларда янглишмасам, “Госплан” (Ўзбекистон ССР Давлат режа қўмитаси – У.Б.)да катта лавозимда ишларди.\nМен ҳам узрли сабабларга кўра, бувимнинг дафн маросимига келолмаганман. У пайтда 15 яшар ўсмир эдим. Аслида Санобар бувим мени унчалик яхши кўрмасди. Шунинг учун бувимнинг кўзига кўринмасликка ҳаракат қилардим. Мени ёқтирмагани туфайли, тўғриси, мен ҳам бувимни ёқтирмасдим.\nУлуғбек Бакир: Нима учун?\nЖамшид Каримов: Билмадим, негадир ҳар қандай ишимни, ҳар бир қадамимни ёқтирмасди. Нафақат мени балки бошқа набираларини ҳам унчалик хушламасди. Бувимнинг фақат севимли икки ўғли бор эди, холос. Улар Икром ва Хуршид амакимлар эди.\nУлуғбек Бакир: Умуман, Ислом Каримов ота-онаси билан қандай муносабатда бўлган? Бу ҳақда нималарни биласиз?\nЖамшид Каримов: Отамнинг сўзларига кўра, Ислом Каримов ота-онаси учун на яхши, на ёмон фарзанд бўлган. У бошқа фарзандларга нисбатан алоҳида ажралиб турган. Масалан, Ислом Каримовнинг акаси Қуддус амаким (уни “Қобулжон”, деб аташарди –Ж.К.) оиладаги барча ўғилларга ҳамиша ибратли, намунали фарзанд қилиб кўрсатиларди. Ислом Каримов бўлса, оиладан алоҳида ажралиб турарди. У 17 ёшида Тошкентга ўқишга кетганидан буён, умуман, бизнинг оиламиздан ажраб қолган. Бир кичик воқеани айтиб бераман. Бир куни Ислом Каримовнинг акаси Икром ва укаси Хуршид амакимлар ўртасида нимадир бўлиб, жанжал чиқиб қолади. Бу ўзаро жанжал муштлашишга айланиб кетади. Санобар бувимнинг тоби қочиб, юраги ёмонлашиб қолади. Ғани бобом анча йиллар аввал оламдан ўтиб кетган эди. Отам Арслон Ғаниевич уларни ажратмоқчи бўлади, лекин, уддасидан чиқолмайди. Ислом Каримов ўша йили (1977 й. – Ж.К.) Самарқандга, ота эшигига меҳмонга келган бўлади. Шунда отам укаси Исломга “сен буларни ажратгин”, дейди. У бўлса, ака-укаларини ажратиш ўрнига, ташқаридаги катта тошга оёғини қўйиб, совуққонлик билан пойабзалини тозалаб, бир сўз демасдан чиқиб кетган. Ўзини бегоналардек тутган.\nУлуғбек Бакир: Ислом Каримов туғилгандан кейин қамоқдан уйга келган Ғани Каримов янги чақалоқни кўриб нима деган?\nЖамшид Каримов: Бу ҳақда отам менга ҳеч нарса айтмаган. Факт шуки, бобом 1936 йилдан 1941 йилгача қамоқда бўлган. Айтганча, кўпчилик Ислом Каримовнинг ота-онасини эронлик дейишади. Бу мутлақо нотўғри. Улар “Жайдари” қишлоғидан оддий ўзбек бўлишган.\nУлуғбек Бакир: Айнан шу ҳақда ҳам сўрамоқчи эдим. Йиллардан бери, Ислом Каримовнинг ота-онаси тожик бўлган, дейишади…\nЖамшид Каримов: Йўқ, улар ўзбек бўлишган. Бувим Санобар Каримова келиб чиқиши асли туркистонлик, сайрамлик ўзбеклардан бўлган. Бобом эса Жомбойдан бўлган. Уларни “жайдари” дейишган.\nУлуғбек Бакир: Каримовлар оилада қайси тилда сўзлашган?\nЖамшид Каримов: Тожик ва ўзбек тилларида. Улар асло эронлик бўлмаган, бу ёлғон. Ҳаттоки, энг кичик Хуршид амаким эронликларни унча ёқтирмаган. Самарқандда эронликларни “гилос” дейишади. Сабаби, улар гилосни ҳам, олчани ҳам “гилос” дейишади. Шунинг учун уларга “гилос”, деб лақаб беришган.\nУлуғбек Бакир: Ислом Каримовнинг болалиги ҳақида нималарни биласиз?\nЖамшид Каримов: Отамнинг айтишича, Ислом Каримов жуда бахил ва қўпол бола бўлган. Каримовлар оиласи жуда камбағал, ғариб яшашган. Биласиз, у пайтлари уруш, очарчилик даврлари бўлган (1939-1945 йиллар, Иккинчи Жаҳон уруши – У.Б.). Ҳатто, кундалик озиқ-овқат ҳам жуда катта муаммо бўлган. Нон-сув билан тирикчилик қилишган. Каримовлар хонадонида кечки овқатга асосан, “пиёва” бўлган. “Пиёва” бу жуда оддий, камбағалларнинг пиёзли шўрваси бўлган…\nУлуғбек Бакир: Ислом Каримовни “Болалар уйи” (етим болалар яшайдиган давлат муассасаси)да катта бўлган ҳам дейишади.\nЖамшид Каримов: Балки… Бу ҳақда ҳам аниқ билмайман. Уруш йилларида Ислом Каримовни болалар уйига беришган бўлиши мумкин. Боз устига, бобом унинг отаси бўлмаганлигини инобатга оладиган бўлсак, балки бу гап ҳақиқатга яқиндир. Такрор айтаман, мен бу ҳақда ҳеч қизиқиб, бировдан сўрамаган эканман.\nУлуғбек Бакир: Сиз отангиздан ташқари бошқа амакиларингиз билан ҳам Ислом Каримов ҳақида гаплашганмисиз? Улардан нималарни эшитгансиз?\nЖамшид Каримов: Йўқ, сабаби, Ислом Каримовнинг ака-укалари билан ораси яхши бўлмаган. Улар орасидан худди қора мушук ўтгандек эди. Ака-укалар бир оила қатори ҳеч бир тўпланиб ўтиришганини биров билмайди. Етти оға-инидан фақат уч-тўрт нафаригина баъзан, 3-4 йилда бир марта Самарқанддаги ота уйида кўришиб туришган, холос. Айтяпман-ку, Ислом Каримов жигарларидан ажралиб қолганди. У Тошкентга ўқишга кетганидан бери Самарқандга жуда кам келган.\nУлуғбек Бакир: Ислом Каримовнинг мактаб йиллари ҳақида нималарни биласиз? Яқинда эълон қилинган янги расмий таржимаи ҳолида “Ислом Каримов мактабни олтин медаль билан тугатган”, дейилган.\nЖамшид Каримов: Ислом Каримов чекланган равишда, лекин, услубий яхши тарзда фанларни ўзлаштирган. Мактаб дастурларини тушунса ҳам, тушунмаса ҳам ёдлаб олаверган. Ҳа, мактабни олтин медаль билан тугатганлигини биламан. Аммо, характери жуда оғир бўлган. Бир куни унга немис тили ўқитувчиси “2” баҳо қўйган. Бу совет мактабларида ўқувчилар учун энг ёмон, паст баҳо саналган. Шунда у ўрнидан туриб, ўқитувчиси аёл бўлишига қарамасдан, унга жуда ҳақоратли, уятли сўзларни айтишгача борган.\nУлуғбек Бакир: Айтгандек, Ислом Каримов рус мактабида ўқиганми?\nЖамшид Каримов: Ҳа, шундай бўлса керак. Ота-онамнинг айтишича, у рус мактабида ўқиган. Амакиларимдан фақат Ибод, Қуддус ва Хуршид Каримовлар билан кўпроқ гаплашганман…\nУлуғбек Бакир: Жамшид ака, ҳозир ака-укалар ҳақида алоҳида, бафуржа гаплашамиз. Мен бошқа бир нарсани сўрамоқчиман. Яна шундай норасмий маълумотлар борки, унга кўра, Ислом Каримовнинг она тилиси тожик тили бўлган, рус тилини ҳам худди она тили каби яхши билган, ўзбек тилини эса, кейинчалик ёши катта бўлганда ўрганган.\nЖамшид Каримов: Гап шундаки, Самарқандда тожик тилини деярли ҳамма ўзбеклар яхши билади. Ҳам тожик, ҳам ўзбек тилларида одамлар эркин гаплашади. Мен Самарқандда узоқ йиллар тутқинликда бўлдим. У ердаги айрим ходимлар тожик тилида сўзлашарди. Мен ҳайрон бўлиб, булар тожик бўлсалар керак, деб ўйлардим. Кейин билишимча, улар ўзбек эканлар.\nУлуғбек Бакир: Демак, Ислом Каримов ўзбек, тожик, рус тилларини яхши билган. Шундайми?\nЖамшид Каримов: Ўзбек тилини, айниқса, адабий тилни яхши билмаган. Ўзбек тилини оддий маиший, сўзлашув даражасида билган, холос. Худди “жайдари”лар сўзлашгани каби. Биласизки, Ислом Каримов расмий маърузаларини доимо қоғоздан ўқиб берган. Онам русийзабон бўлгани билан ўзбек тилини яхши биларди. Ислом Каримов телевизорда ўзбекча гапирганини кўриб, онам доим куларди.\nУлуғбек Бакир: Тушунарли. Мана энди Ислом Каримовнинг бир туғишган яқинлари ҳақида сўзлашсак. Ислом Каримовнинг расмий таржимаи ҳолида унинг ака-укалари ҳақида умуман маълумот берилмаган. Улар оилада нечта фарзанд бўлишган?\nЖамшид Каримов: Каримовлар оиласида саккиз фарзанд бўлиб, афсуски, ҳозир ҳаётда ҳеч ким қолмаган. 2016 йилгача фақат Ислом Каримов тирик эди. Уларнинг тўнғичи, ягона қиз – Меҳринисо аммам 1921 йилда туғилиб, 1986 йил баҳорида, 65 ёшида вафот этган. Меҳри аммам Самарқанддаги “8 март” фабрикасида катта уста бўлиб ишлаган. Ўша даврларда бу фабрика Ўзбекистондаги энг нуфузли ишлаб чиқариш корхоналаридан бири бўлган.\nМеҳринисо аммамдан кейин етти ўғил дунёга келган. Ислом Каримов оиланинг еттинчи фарзанди бўлган. Ундан кейин кенжа ўғил Хуршид амаким туғилган.\nДемак, Меҳри аммамдан кейин Омон амаким туғилган. У ҳақда яхши билмайман. Қачон туғилганлигидан ҳам хабарим йўқ. Чунки, у Иккинчи Жаҳон урушига кетган, немисларга асирга ҳам тушган. 1940-йилларнинг охири 50-йилларнинг бошида сил касаллигидан Самарқандда вафот этган.\nОмон амакимдан кейин Ибодулла амаким 1925 йилда туғилган. Икки йил аввал, 2015 йили 90 ёшида вафот этди. У ёшлигида МГБ (СССР Давлат Хавфсизлик вазирлиги – У.Б.) мактабини битирган. У аслида чекист бўлиши керак эди. Лекин, бу соҳада хизмат қилмаган. У кейинчалик “Кооператив” институтини тамомлаб, доцент бўлган. Факультет декани лавозимида ишлаган. Мутахассислиги савдогар ва иқтисодчи бўлган. Ибодулла амаким оқкўнгил, меҳрибон инсон эдилар.\nБу амакимдан кейин менинг отам Арслон Каримов 1931 йилда туғилган. Отам Тошкентдаги юридик институтни тамомлаган. 36 йил судья лавозимида ишлаган. Отамни Самарқанд вилоятининг ўша пайтдаги Нурота туман судидан Жиззах шаҳар судига ишга ўтказишган. Шунинг учун биз Жиззахда яшардик. Акам, опам ва мен ҳам Жиззахда туғилганмиз. Ҳозир ҳам шу ерда яшаймиз…\nОтам Арслон Ғаниевич 1989 йил 8 июль куни 58 ёшида, Жиззах-Самарқанд катта йўлидан келаверишда, фожиавий автоҳалокат натижасида, сирли равишда ҳалок бўлган. Унда Жиззах шаҳар судининг раиси эди. Ўша куни иш юзасидан Жиззахдан Самарқандга, ота уйига кетаётган бўлган. “Жигули-06” машинасини суд котиби Рўзали ака (отам уни ҳазиллашиб“Хўрозали” дерди – Ж.К.) бошқариб келаётган бўлган. Ўша кунлари Рўзали ака “сариқ” касалидан жарроҳлик амалиётини ўтаб, яхши даволанмасдан ишга чиққан. Ҳолсиз, мадорсиз бўлган. Уни устига саратон жазирамасида, кундузи бўлишига қарамасдан, кўзи илиниб, ухлаб қолган. Боз устига, тезлик ҳам жуда юқори бўлган. Натижада бошқарувни назорат қила олмай, йўлда тўхтаб, йўловчиларини тушираётган “Икарус” автобусига бориб қаттиқ зарб билан урилади. Олди ўриндиқда ўтирган отам ўша заҳотиёқ жон беради. Ҳайдовчининг қўл-оёғи синиб, ўзи омон қолади. Зарба асосан отам ўтирган томонга бўлади.\nУлуғбек Бакир: Бахтсиз ҳодиса бўлган экан. Унда нимага сиз отангизнинг ўлимини “сирли” деябсиз?\nЖамшид Каримов: Сабаби, бу мусибатга ўша куни гувоҳ бўлган отамнинг бир яқин юрист дўстининг айтишига кўра, ўша куни дадам ўтирган машина орқасидан бир “Жигули-07” машинаси шабҳали тарзда тинмай кузатиб келган. Йўл белгисида тезлик чеклови 60 км/соат бўлган. Лекин, негадир Рўзали ака бунга амал қилмасдан, расмий маълумотга кўра, 120 км/соат тезликда келган. Орқадаги машина ҳам бу чекловга амал қилмасдан, отам ўтирган машинани юқори тезликда қувиб келган… Умуман, отамнинг фожиавий ҳалок бўлиши ҳақиқатдан ҳам сирли бўлган. Онам “бахтсиз ҳодиса бўлган”, деб эл орасида айтгани билан бир нарсани қаттиқ яширарди. Афтидан, бу сир ошкор бўлишидан жуда қўрқарди… Афсуски, онам умрининг охиригача бу яширин сирни ҳеч кимга айтмай, дунёдан ўтиб кетди. (Арслон Каримов ўлимига боғлиқ бошқа тафсилотлар 2-қисмда ҳикоя қилинади – У.Б.).\nУлуғбек Бакир: Ислом Каримов отангизнинг дафн маросимига келганми?\nЖамшид Каримов: Ҳа, келган. Ўша пайтда у Ўзбекистонга янги раҳбар бўлиб тайинланган кунлар эди. Рафиқ Нишоновдан кейин Михаил Горбачёвнинг тавсиясига биноан, Ислом Каримов Ўзбекистон Компартияси Марказий қўмитаси Биринчи котиби лавозимига келганига роппа-роса 15 кун бўлганида отам ҳалок бўлган…\nУлуғбек Бакир: Худо раҳмат қилсин! Отангиздан кейин ким туғилган?\nЖамшид Каримов: Икром амаким 1933 йилда туғилиб, 1976 йили 43 ёшида эрта вафот этган. У ёшлигидан эпилепсия (тутқаноқ – У.Б.) дардига чалинган эди. Бу дард унда оғир кўринишда бўлганлиги туфайли, дорининг ҳаддан зиёд кўп миқдорда қабул қилиниши натижасида, ўша тунда, уйқусида вафот этган. У вақти-вақти билан Самарқанддаги руҳий касалликлар шифохонасида даволаниб турган. Икром амаким руҳий хаста бўлишига қарамасдан, яхшигина рассом эди. У аслида Архитектура институтини битирган эди. Айтишларича, ёшлигида ўртоқлари билан ароқ ичиб ўтиришганда, даврада жанжал чиқиб, кимдир унинг бошига қаттиқ урган. Шунда унинг мияси чайқалиб, қаттиқ шикаст еган. Шундан кейин бу тутқаноқ дарди бошланган. Истеъдодли портретист бўлган, жуда чиройли суратлар ишлаган. Икром амакимнинг эски асарларини кўрганман.\nИкром амакимдан кейин Қуддус Ғаниевич Каримов 1934 йилда туғилган. 1995 йили 61 ёшида вафот этган. Уни “Қобулжон” деб аташарди. У ҳақиқий жентльмен бўлган. Қуддус Ғаниевич ёқимли, меҳрибон инсон эди. Ўлими жуда ачинарли бўлган. Ўшанда Ислом Каримов президент ўлароқ, Самарқанд ҳокимияти йиғилишига келган. Шунда мулозимлар унга “акангиз вафот этди”, деб айтишган. “Қайси бири”, деб сўраган Ислом Каримовга акаси Қуддус амаким оламдан ўтганлигини билдиришган. Қуддус амаким “Кооператив” институтида ўқитувчи бўлиб ишлаган. Ўша мудҳиш куни ишдан келса, уйда ҳеч ким бўлмаган. Рафиқаси, тожик аёли Таклифа Насриддинова ҳам ишда бўлган. У ҳам ўқитувчи эди. Қуддус амаким ҳовлисининг зинапоясидан пастга йиқилиб, нафас етмай вафот этган. Унинг юраги касал, қон босими ҳам юқори эди.\nУлуғбек Бакир: Оллоҳ раҳмат айласин! Айтганча, нимага Қуддус Каримовни “Қобулжон” деб чақиришган?\nЖамшид Каримов: Сабаби, у жуда ювош, мўминқобил инсон бўлган. Уни яна “Андиша” ҳам деб аташарди. Ўта сокин, эҳтиёткор, камтар инсон эди. Бувим ва аммам ҳам бу амакимни ўзгача яхши кўришарди. Қуддус Ғаниевични бошқа ака-укаларга, жумладан, Ислом Каримовга ҳам намуна қилиб кўрсатишарди. У ёшлигидан безори бўлмаган, тўғрисўз эди, мактабда ҳам яхши ўқиган.\nУлуғбек Бакир: Кейин ким туғилган?\nЖамшид Каримов: Кейин эса, шу Ислом Каримов 1938 йили ғаройиб тарзда дунёга келган…\nУндан кейин оиланинг энг кенжа фарзанди Хуршид Каримов, айни уруш бошланган йили, 1941 йилда туғилган. Хуршид амаким 2010 йили 69 ёшида вафот этган. Умрининг сўнгги дамларида яхши овқатланмасди, фақат ичкиликка ружу қўйганди. Унинг ҳаёти ҳам жуда оғир кечган. Хуршид Каримов судланиб, қамалиб чиққан эди. У ҳам бошқа акалари каби савдо соҳасида ишлаган. Сирдарё “облпотребсоюз” (вилоят истеъмолчилар уюшмаси – У.Б.)дан давлат мулкини 64 минг совет рубли миқдорда ўғирлаганликда айбланиб, 1986 йили ўн нафар жиноий шериклари билан биргаликда қамалган. 1986 йилда бу жуда катта маблағ бўлиб, энг нуфузли “Волга” автомобили 20 минг рубль турарди. Ўртача ойлик маош эса, 100 (бир юз) рубль эди.\nЎша йили сентябрь ойида Хуршид амакимнинг суди бўлган. Бу воқеа тўғридан-тўғри Ислом Каримовга дахлдор эди. Буни яхши эслайман. 19 ёшлик талаба йигит эдим. Совет даврида бирор бир кишининг, айниқса, амалдорнинг яқинлари орасида кимдир судланган бўлса, боз устига, давлат мулкини ўғирлаганликда айбланган бўлса, ҳаммасига катта нуқта қўйиларди. Энг аввало, судланган кишининг яқинлари коммунистик партиядан ўчириларди. Партиядан ўчирилди дегани, бу ҳаммаси тамом бўлди, дегани эди. Мансабдор шахс эгаллаб турган лавозимидан бўшатилиб, ишдан ҳайдаларди. Каримовлар оиласида эса, деярли ҳамма ака-укалар партия аъзолари эди. Нафақат оддий аъзолар эди, балки партиянинг раҳбарият органларида катта лавозимларда ишлашарди. Мисол учун, отам шаҳар судининг раиси эди. Ислом Каримов эса, ўша пайтда Ўзбекистон ССРнинг “Госплан” раиси Қудрат Аҳмедов ўрнига тайинланиши керак эди. Ана энди кўринг, ғалванинг уясини…\nУлуғбек Бакир: Хуршид Каримовни суд қилишди ва кейин нима бўлди?\nЖамшид Каримов: Хуршид амаким судланиб, 10 йилга озодликдан маҳрум қилинди. Жазони ўташ учун Наманган зонасига юборилди. Лекин, 6 йилдан кейин муддатидан аввал, 1992 йилда акаси, Ўзбекистон президенти Ислом Каримов уни жазодан озод этди…\nБу воқеа жуда ғалати бўлганди. Айнан шу воқеадан кейин Ислом Каримовга нисбатан менда нафрат кучайиб кетган. Сабаби, Шарқ халқларида биродаркушлик, яъни, ака-ука бир-бирини ўлдириши жуда оғир гуноҳ ҳисобланади…\nШундан олдинроқ бир куни уйимизда телефон жиринглаб қолди. Уйда икки жойда телефон аппарати бўларди. Бири уй йўлагида, иккинчиси эса, меҳмонхонада турарди. Менга курсдош қизлар қўнғироқ қилишябди шекилли, деб меҳмонхонадаги телефон гўшагини кўтардим. У ёқдан эса, отам мендан илгари телефонни кўтарган экан. Шу тариқа тасодифан отам билан Ислом Каримов суҳбатини эшитиб қолдим. Ислом Каримов Тошкентдан қўнғироқ қилаётган экан. Ўша суҳбат ҳамон қулоқларим остида жаранглайди. Суҳбат жуда кескин оҳангда, тожикча-ўзбекча аралаш уятли сўзлар билар борарди. Ислом Каримов отамга “эй, сен Арслон (акасини сенсираб, ҳатто, “ака” ҳам демаябди – Ж.К.) агар қаердадир унинг (Хуршид Каримовнинг – У.Б.) номи юзага чиқиб, партиядан, Москвадан бирорта гап эшитсам, билиб қўй, сени биринчи ўринда йўқ қиламан! Хуршидни эса, ўз қўлларим билан бўғиб ўлдираман!”, деди тожикчалаб.\nУлуғбек, биласиз, ўша пайтда Москвадан Гдлян, Иванов (СССР прокуратураси терговчилари – У.Б.)лар Ўзбекистонда “пахта иши”, “ўзбеклар иши”ни рўкач қилиб, минглаган одамларни қамашаётган қатағон даврлари эди. Бутун Республика бўйича барча катта-ю кичик раҳбарларнинг пайтавасига қурт тушиб, ҳаммаёқ ағдар-тўнтар бўлиб ётарди. Гарчи амаким Хуршид Каримовнинг “иши” бу “пахта иши” ва “ўзбеклар иши”га мутлақо алоқаси бўлмаса ҳам “Госплан”да ишлаётган Ислом Каримовни талвасага солиб қўйганди.\nТергов пайтида Хуршид амаким “менга ёрдам беринглар”, деб ака-укаларидан ўтиниб сўраган. Мамлакатда катта амалдор бўлган Ислом Каримов укасига бирор бир ёрдам бериш тугул, уни “ўша ёқларда ўлиб кетсин”, деган.\nОнам ва Хуршид амакимнинг Роза исмли армани аёли қамоқдаги эрига озроқ озиқ-овқат киргизмоқчи бўлганларида, Ислом Каримов бунга шахсан тўсиқ қўйиб, қатъий тарзда маън қилган. Тушуняпсизми, ўз туғишган укаси бошига оғир кулфат тушиб турганда акаси шундай разил муомалада бўлган. Мусулмон киши шундай қилиши мумкинми?! Умуман, ҳар қандай инсон қайси дин ва миллатда бўлишидан, қандай касбда ишлашидан қатъий назар, ҳатто, у даҳрий бўлган чоғида ҳам бундай вазиятда совуққонлик билан қараб турмайди. Жигари ҳаттоки, дунёдаги энг оғир жиноятни содир этган тақдирда ҳам инсон бундай муносабатда бўлмайди! Бир ҳадисда ўқигандим. Унда: “Агарда сенинг аканг ёки уканг қазо қилса, сен умрингнинг охиригача унинг оиласига қўлингдан келган ёрдамингни аяма”, дейилган.\nУлуғбек Бакир: Гарчи шундай экан, унда Ислом Каримов укаси Хуршид Каримовни муддатидан аввал, 1992 йилда нима сабабдан жазодан озод қилди?\nЖамшид Каримов: Сабаби жуда оддий. 1992 йилда Ислом Каримов Ўзбекистон Республикасининг президенти эди. Энди бир ўйлаб кўринг, мамлакат раҳбарининг укаси давлат мулкини ўғирлагани учун қамоқда ўтирибди. Буни эшитган оддий ўзбек халқи ёки дунё ҳамжамияти нима дейди?! “Президентнинг укаси жиноятчи, ўғри экан, қамоқда ўтирибди”, демайдими?! Шу сабабли, бунда ҳам айнан укасини ёки бошқа яқинларини ўйлаб эмас, ўзини ва амалини ўйлаб, ноиложликдан Ислом Каримов ўз укаси Хуршид Каримовни жазо муддатидан аввал озод этишликка мажбур бўлади…\n« Улуғбек Бакир Аян ҚАЛМҰРАТ: »


БИЗНИНГ НИЯТИМИЗ БИТТА, У ҲАМ БЎЛСА ЭРТАЛАБ УЙИДАН ЧИҚҚАН ҲАР БИР ИНСОН СОҒ-САЛОМАТ ОИЛАСИ БАҒРИГА ҚАЙТИШИДИР! — Ўзбекистонда ва дунёда рўй бераётган энг сўнгги янгиликлар ва хабарлар, жамият, иқтисодиёт, маданият, спорт, технологияларга оид қизиқарли мақолалар.\nHome/Kasbim-faxrim/БИЗНИНГ НИЯТИМИЗ БИТТА, У ҲАМ БЎЛСА ЭРТАЛАБ УЙИДАН ЧИҚҚАН ҲАР БИР ИНСОН СОҒ-САЛОМАТ ОИЛАСИ БАҒРИГА ҚАЙТИШИДИР!\nШўрчи тумани марказидаги Мустақиллик ва А.Темур кўчалари кесишган чорраҳа жуда гавжум бўлиб, пиёдалар ва автотранспорт воситалари ҳаракатларида тез-тез қонун бузилиш ҳолатлари рўй бериб туради. Эрталабдан кечгача йўлнинг шу қисмида пиёдалар серқатнов бўлишининг сабаби шу яқин жойда жойлашган Деҳқон бозори, Гипермаркет, автошоҳбекат, ҳамда турли савдо дўконларига ташриф буюрувчиларнинг сонининг юқорилигидир.\nАйнан Сурхондарё вилоят Ички ишлар бошқармаси Йўл ҳаракати хавфсизлиги бошқармаси Шимолий минтақа йўл патрул хизмати ходимлари автойўлнинг шу қисмидаги йўл ҳаракати қатнашчиларининг хавфсиз ҳаракатланишини назорат қиладилар.\n-Кўриб турганингдек, йўлда ҳаракатланувчиларнинг хавфсизлигини таъминлашда барча эҳтиёт чоралар кўрилган- М-41 йўлини пиёдалар томонидан турли жойларидан кесиб ўтишни чеклаш мақсадида махсус панжара билан тўсилган, ҳаракатланиш қисмининг ҳар бир тарафи уч полосада ҳаракатланиш учун тўлиқ таъмирланиб кенгайтирилган, пиёдалар ва велосипед ҳайдовчилари учун махсус йўлаклар қурилган, йўлнинг ҳаракатланиш қисмини ўртаси махсус тўсиқ билан иккига ажратилган, замонавий йўл белгилари билан таъминланган, эски светофор янги диодли светофорлар билан алмаштирилган, ҳамда туну-кун ишлайдиган кузатув камералари билан жиҳозланган.\nБарибир, онда-сонда бўлса-да ҳайдовчилар томонидан ҳам, йўловчилар томонидан ҳам йўл ҳаракати қоидаларини бузиш ҳоллари учраб туради. Улар ўзларининг хатти-ҳаракатлари билан нафақат ўзларининг, балки бошқа ҳаракат қатнашчиларининг ҳаётини ҳам хавф остига қолдирадилар. Биз кўпинча уларга содир этган ҳуқуқбузарликларини тегишли тартибда тушунтириб огоҳлантириш билан чекланамиз. Афсуски, шундай ҳайдовчилар борки, уларга содир этган ҳуқуқбузарликлари тушунтирилиб, белгиланган тартибда маъмурий баённома тузиш жараёнида қўлларига телефон аппаратларини билан ЙПХ ходимларини суратга олиб, ижтимоий тармоқларга чиқариш билан таҳдид қилмоқчи бўладилар. Улар шу йўл билан содир этган ҳуқуқбузарликлари учун тайинланадиган жазодан қутулиб қолмоқчи бўладилар.\nБиз қўлимиздан келганча ҳар бир ҳаракат қатнашчиларига ёрдам беришга тайёрмиз. Бизнинг ниятимиз битта, у ҳам бўлса эрталаб уйидан чиққан ҳар бир инсон соғ-саломат оиласи бағрига қайтишидир!-деди биз билан суҳбатда Шимолий минтақа йўл патрул катта инспектори Музаффар Нодиров.\nБиз ЙПХ ходимлари билан хайрлашар эканмиз, уларнинг шарафли ва машаққатли меҳнатига муваффақият тилаб қоламиз, халқимизнинг хавфсизлиги йўлидаги зафарли меҳнатларини учун уларга таҳририятимиз ходимлари номидан ташаккур билдирамиз.\nМУЗРАБОТ ВА ЖАРҚЎРҒОН ГАЗ ТЎЛДИРИШ ШАХОБЧАЛАРИГА ПРЕСС-ТУР БЎЛИБ ЎТДИ


Кириб келаётган янги 2022 йил муборак бўлсин | "Адолат" СДП\nКириб келаётган янги 2022 йил муборак бўлсин\nИнсон босиб ўтган йўлига назар ташлаганида унда амалга ошган режалар, рўёбини топган ниятлар, ҳақиқатга айланган мақсадларни кўрса, ўзгача масрурликни ҳис қилади. Албатта, кечаги кунга назар солиш кишини тегишли сабоқ чиқаришга ҳам ундайди ва янги режалар ясашига кўмаклашади.\n2021 йилни якунлаб, 2022 йилга қадам қўяр эканмиз, якунланаётган йилда эришган ютуқларимиз, бажарган ишларимиз ва ўз ўрнида ҳамон режалигича қолган мақсадларимиз кўз олдимизда гавдаланади. Мамлакатимиз ҳаёти миқёсида оладиган бўлсак, 2021 йил ўзига хос залворли воқеалар, ҳаётбаҳш ташаббус ва элу юртга манфаатли ислоҳотларга гувоҳ бўлди. Инсон қадрини юксалтиришга бўлган уриниш бу йил давомида ҳам кенг қулоч ёзди. Аҳолининг розилигини ошириш, фаровон турмуш яратишга доир интилишларимиз бесамар кетмади.\nЯқинлашиб келаётган 2022 йил бизни янада улкан марраларга ундамоқда. Курашларда тобланган халқимиз ҳаётининг янги саҳифасида ҳам буюк ишларга қодир. Бошланажак йил ҳам тарих зарварақларига залворли ўзгаришлар ила муҳрланишига ишонамиз. Ислоҳотларнинг фаол иштирокчиси ҳисобланмиш халқимиз соғ-омон бўлсин.\nСиз азизларга янги йил остонасида мустаҳкам соғлик, оилавий хотиржамлик, бардавом ютуқ ва муваффақиятлар тилаймиз. Янги йил учун режалаштирган барча эзгу ниятларингиз хайрли рўёбини топсин!


Маълумки, технологик ускуналарни бирлаштириб, бир бутун агрегат ёки дастгоҳ ҳолига келтириш учун кўплаб бутловчи ашёлар зарур бўлади. Илгари четдан олинган бундай воситалар эндиликда корхонанинг ўзида ишлаб чиқариладиган бўлди.\n— Шу кунгача, асосан, металл кесувчи ва хом ашёга ишлов берувчи дастгоҳларни таъмирлаш, электр ускуналарни модернизация қилиш, монтаж ҳамда техник хизмат кўрсатиш билан шуғулланиб келардик, — дейди МЧЖ раҳбари Шоймардон Нормуратов. — Ҳозир эса фаолиятимиз қамрови янада кенгайган. Бу, албатта, даромадга даромад қўшиб, янги иш ўринлари яратилишини таъминлади. Келгусида ишлаб чиқаришни тўлиқ маҳаллийлаштириш, металл конструкцияли панжара, дарвоза, шунингдек, алюминий профилли эшик ва деразалар, шлакоблок каби қурилиш материаллари тайёрлашни ҳам мақсад қилганмиз.\nМазкур рукндаги бошқа мақолалар: « Муқобил энергия — юқори самарадорлик гарови\tБебаҳо мерос, мафтункор табиат, қулай инфратузилма »


Рўйхатга олишнинг янги тартиби жорий этилиши билан рўйхатга олинган ҚҚС тўловчиларни нима кутади? | BUXGALTER.UZ\nРўйхатга олишнинг янги тартиби жорий этилиши билан рўйхатга олинган ҚҚС тўловчиларни нима кутади?\nРўйхатга олишнинг янги тартиби ҚҚС тўловчиларда техник ва ташкилий тусдаги бир қатор саволларни туғдирмоқда. Янги тизим қандай ишлаши ҳақида Давлат солиқ қўмитасининг Камерал назорат бошқармаси бошлиғи Азиз ҲОШИМОВ сўзлаб берди.\nҚҲТБТ порталида ҚҚС тўловчиларни рўйхатга олиш тўғрисидаги низомнинг янги таҳририни муҳокама қилиш давом этмоқда. Таклиф қилинаётган тартиб амалдагисидан фарқ қилиши ҳақида биз илгари ёзгандик:\nрўйхатга олишдан олдин ариза берувчиларни эҳтимолий ҳуқуқбузарликлар нуқтаи назаридан ўрганадилар ва хавф-хатар гуруҳларига ажратадилар;\nўртача хавф-хатарга эга номзодларга солиқ органлари томонидан юқори даражада эътибор қаратилади;\nюқори хавф-хатарга эга номзодлар рўйхатга олинмайди ва солиқни ҳисобга олиш ҳуқуқидан фойдалана олишмайди.\nАзиз ҲОШИМОВнинг сўзларига кўра, рўйхатга олишнинг янги тартиби фақат янги ариза берувчиларга нисбатан татбиқ этилади:\n-Мазкур Низом тасдиқланиб, кучга киргандан кейин илгари ҚҚС тўловчи сифатида рўйхатга олинган тадбиркорлик субъектларини қайта рўйхатга олиш ва уларга ҚҚС тўловчиларни рўйхатга олиш тўғрисида янги гувоҳномалар бериш назарда тутилмайди.\n-Низомнинг лойиҳасида янги норма учрайди, унга кўра ҚҚС бўйича ҳуқуқбузарликларнинг юқори хавф-хатарига эга тўловчилар солиқни ҳисобга олиш ҳуқуқидан фойдалана олишмайди. Бироқ Солиқ кодексига асосан бу норма барча ҚҚС тўловчиларга татбиқ этилади ва идоравий норматив ҳужжатлар кодексга зид бўлиши мумкин эмас.\n-Янги таҳрирдаги Солиқ кодексининг “Қўшилган қиймат солиғи” бўлимига солиқ тўловчиларни ҚҚС бўйича рўйхатга олишнинг асосий қоидаларини белгиловчи нормаларни киритиш кўзланмоқда. Шунинг учун Низомни амалга киритишни ҳам 2020 йилнинг январь ойига мўлжаллашмоқда. Янги Солиқ кодексини шу вақтда қабул қилиш режалаштирилмоқда.\n-ҚҚС тўлаш бўйича ҳуқуқбузарликларнинг паст хавф-хатарига эга тадбиркорларни нима кутади? Уларга умуман солиқ текширувлари дахл қиладими?\n-Хавф-хатар асосида ҚҚС тўловчиларни рўйхатга олиш ҳамда камерал ва солиқ назоратининг бошқа шакллари учун номзодларни танлаш бўйича хавфни таҳлил қилиш тизими – турли мақсад ва вазифаларга эга иккита ҳар хил тизим.\nРўйхатга олиш доирасида биз солиққа оид ҳуқуқбузарликларни содир этиш хавф-хатари юқори бўлган компанияларни аниқлаймиз. Бу – қасддан ҚҚС билан боғлиқ ҳуқуқбузарликларни содир этиш ёки уни суиистеъмол қилишнинг олдини олишга қаратилган огоҳлантириш чоралари.\nХавфни таҳлил қилиш тизими умуман солиқ назоратини оптималлаштиришга ёрдам беради.\nКамерал ва солиқ назоратининг бошқа шакллари қоидалари барча ҚҚС тўловчиларга умумий асосларда татбиқ этилади.\n-Ҳозирги вақтда солиқ тўловчининг шахсий кабинети орқали мажбурий тартибда ҚҚС тўловчи сифатида рўйхатга олиш мумкин. Лойиҳа эса ихтиёрий равишда рўйхатга олишни ҳам назарда тутади. Шахсий кабинетда янги функционал пайдо бўладими?\n-Ҳа, унинг техник қисми йил охиригача тайёр бўлади. Янги функционал эса Низом тасдиқланиб, кучга киргандан кейин, яъни 2020 йил 1 январдан кейин ишга туширилади.\n-Раҳбарлар, бухгалтерлар ва уларнинг мажбуриятларини бажарадиган шахсларнинг тайёргарлик даражаси тадбиркорлик субъектларини хавф-хатар гуруҳларига киритишнинг мезонларидан бири ҳисобланади. Солиқ органлари буни қандай баҳолашади?\n-Биз бу шахсларнинг бошқа тадбиркорлик субъектларидаги раҳбар ёки бухгалтер сифатидаги фаолияти тўғрисидаги маълумотларни ўрганамиз. Ушбу ахборот асосида муайян хулоса чиқариш мумкин бўлади. Зарурат бўлганда суҳбат ёки жойига бориб корхонани ўрганиш аҳволни тўлдириши мумкин.\n-Марҳамат қилиб баҳолаш мезонларини аниқроқ кўрсата оласизми? Бу тайёргарлиги баҳоланадиган мутахассислар учун муҳимдир. Бундан ташқари, юзма-юз тусдаги суҳбат баҳолаш жараёнига коррупциявий таркибни киритади. Унинг интерактив шакли, масалан, солиқ тўловчининг кабинети орқали интерактив шакли назарда тутиладими?\n-Низомнинг лойиҳаси ДСХО мансабдор шахсининг ҳар бир ҳаракатини маслаҳат иши натижалари бўйича тузиладиган баённомада қайд этилишини назарда тутади. Бундан ташқари, унда солиқ тўловчини ўрганишда солиқ органи мансабдор шахслари томонидан қабул қилинган барча чора-тадбирлар акс эттирилади. Улар жумласида – ҳаракатлар мазмуни ва уларнинг кетма-кетлиги. Баённомага ҳужжатлар нусхалари, фотосуратлар, видеоёзувлар ва ҳаракатларни амалга оширишда бажарилган бошқа материаллар илова қилинади.\nИшлаб чиқувчилар ҳали жавоб беришлари лозим бўлган саволлар\nNORMA дастурий маҳсулотлари фойдаланувчилари ва buxgalter.uz ўқувчилари Низомни ишлаб чиқувчилар жавоб бериши лозим бўлган саволларни беришда давом этмоқдалар. Хусусан, бухгалтерларни қуйидагилар қизиқтиради:\nРўйхатга олинган ҚҚС тўловчиларни ҳар ҳолда нима кутади? Уларни хавф-хатари юқори бўлган гуруҳга киритишса, солиқ тўловчининг рўйхатга олинганлиги, гувоҳномаси ва ҚҚС-рақами нима бўлади?\nРўйхатга олинмаган тадбиркорлик субъектларига иккинчи имконият бериладими? Агар – “ҳа” бўлса, такроран рўйхатга олиш тартиби қандай бўлади?\nКомпанияда вазият ёмон ёки яхши томонга ўзгарган тақдирда ҚҚС тўловчиларни битта хавф-хатар гуруҳидан бошқасига ўтказиш механизми назарда тутилганми? Бу қандай амалга оширилади?\nРўйхатга олиш доирасида тадбиркорлик субъекти бош бухгалтери ва раҳбарини баҳолаш мезонини ҳам қайта ишлаб чиқиш талаб этилади. Шунингдек унинг интерактив шаклларини жорий этишни қайта кўриб чиқиш талаб этилади.\nbuxgalter.uz портали яқин кунларда эълон қилинадиган материалларида бу масалага яна қайтади. Барча тегишли қоидалар ва регламентлар янги низом тасдиқлангунга ва у кучга киргунга қадар қайта ишлаб чиқилиши даркор.\nКимлар ҚҚС тўловчилар реестрига кирмайди ва бунинг оқибати қандай бўлади\nШахсий кабинетда солиқ тўловчиларни қандай янгиликлар кутмоқда\nКонтрагентингиз ҚҚС тўловчиси эканлигини қандай билишингиз мумкин


Тошкентда мактаб ўқитувчиси ўқувчини нега урганига изоҳ берилди - UzNews.uz\nҲодиса жорий йилнинг март ойида содир бўлган.\nБугун ижтимоий тармоқларда Миробод туманида жойлашган 31-мактабда ўқувчи ва ўқитувчи ўртасида юзага келган видео тарқалди. Унда ўқитувчининг ўқувчига қўл кўтарганлиги акс этган ва “нима сабабдан ўқувчига қўл кўтарган ўқитувчи рағбатлантирилиб, синф раҳбарлик берилди? деган савол қўйилган.\nТошкент шаҳар ХТББ Матбуот хизмати ҳолат тафсилотларини маълум қилди.\nМиробод тумани 31-мактабда юз берган ушбу ҳодиса жорий йилнинг март ойида содир бўлган. Маълум бўлишича мактабда инглиз тили ўқитувчиси Санжарова Гулзананинг қизи ва видеода калтак егани акс этган қиз Югай Милана ўртасида жиддий низо юзага келади. Ўқитувчи Миланага ўқитувчиси сифатида эмас, калтакланган фарзандини ҳимоя қилаётган она сифатида қўл кўтарган.\nДиректор Нурия Семмарининг маълум қилишича, ушбу ҳолат бўйича 23 июнь куни суд бўлиб ўтган ва ўқитувчига нисбатан жарима жазоси қўлланилган.\n"Санжарова Гулзана мактабимизда бир ярим йилдан буён фаолият юритаётган ёш мутахассислардан. Суд унга нисбатан ўзининг адолатли қарорини чиқариб бўлган. Гулзана ва унинг оиласи ўқувчининг оиласидан узр сўраб, мазкур ҳолатдан афсусдалигини бир неча бор изҳор қилган. Суд ўз қарорини чиқарган экан, мен раҳбар сифатида ўқитувчига ўзимча ҳукм чиқаришим нотўғри. Агар зарур бўлганида юқори суд ҳокимияти уни педагогик фаолият билан шуғулланишдан четлаштирган бўларди, деб ҳсоблайман. Бир инсон ўз қилмишига яраша жазосини олди. Бугун қизнинг холаси ўқитувчини ишдан бўшатиб юбормаганим сабабли ушбу видеони тарқатиб юборишга қарор қилган. Мен мактаб раҳбари сифатида бугун яхши инглиз тили ўқитувчисини топиш осон эмаслигини инобатга олган ҳолда, ўқитувчининг фаолиятини давом эттиришида ҳеч қандай ёмон томони йўқ деб ҳисоблайман”, - дейди Нурия Семмари.


Афғонистон Ички ишлар вазирлиги жорий ҳафта давомида мамлакат жанубида ҳукумат ва АҚШ кучлари 100дан зиëд “Толибон” жанггариси ўлдирганини билдирди.\nВазирлик матбуот вакили Лутфулла Машъалнинг айтишича¸ ўтган ҳафта “Толибон” жанггарилари Қандаҳор¸ Зобул ва Урузгон вилоятларида айрим туманларни босиб олганларидан кейин АҚШ ҳарбий вертолëтлари ҳаводан уларга зарба берган. Ҳалок бўлган жанггарилар ичида уч нафар “Толибон” етакчиси ҳам бор.\nТўқнашувда ҳукумат аскарларидан уч киши ҳалок бўлган. АҚШ ҳарбийларидан олти аскар жароҳатланган. Икки вертолëтга зарар етган.


Ўзбекистонда электрон визалар жорий этилади - Халқ сўзи\nЎзбекистонда электрон визалар жорий этилади\n17:03 04 Июль 2018 Жамият\nДавлатимиз раҳбарининг 4 июлдаги чет эл фуқароларининг Ўзбекистон Республикасига кириш тартибларини янада такомиллаштириш тўғрисидаги қарорига биноан, жорий йилнинг 15 июль кунидан бошлаб “E-visa.uz” кириш визалари(электрон визалар)ни расмийлаштириш ва тақдим этиш тизими ҳаётга татбиқ этилади. Шу санадан хорижий фуқаролар Ўзбекистонга кириш визасини олиш учун дипломатик вакиллик ёхуд Ўзбекистоннинг чет эллардаги консуллик идорасига расмий мурожаат қилиши шарт эмас.\nМазкур виза 30 кун муддатга Ўзбекистон ҳудудида бўлиш ҳуқуқини беради ва ундан тақдим этилган кундан бошлаб 90 кун муддат ичида фойдаланиш мумкин.\nВиза олиш учун мурожаат юборилган кундан ташқари, 2 кун ичида кўриб чиқилади. Мурожаатларни кўриб чиқиш учун 20 АҚШ доллари миқдорида бож тўланади.\nЎз навбатида юқоридаги қарорда 15 июлдан бошлаб Ўзбекистондаги халқаро аэропортлар орқали учинчи томонга ташриф буюрмоқчи бўлган 101 та давлат фуқаролари беш кунгача Ўзбекистонда қолиши мумкинлиги белгилаб қўйилди. Қуйида ана шу мамлакатлар номи келтирилади.


Ёлғончини аниқлашда ёрдам берувчи 7 та белги - Zamin.uz\n07:30 / 12.09.2018\nЁлғончини аниқлашда ёрдам берувчи 7 та белги\nКўпчилик Жеймс Бонд буюмлари ҳақида орзу қилади: соатлар, ўрнатилган лазерга эга кўзойнаклар. Албатта фильмлардаги 007 жосусига айланишимиз даргумон, бироқ уларга хос бўлган усулларни ҳаётда қўллашимиз мумкин. Масалан, ёлғонни аниқлаш учун.\nМарказий разведка бошқармаси собиқ жосуси Жейсон Хансон (Jason Hanson) ўзининг “Ўзингни махсус хизмат услубида ҳимоя қил” китобида кундалик ҳаётда жосусликнинг усулларидан фойдаланиш мумкинлиги ҳақида ёзади. Масалан, ёлғонни аниқлашни ўрганиш. Бу инструментлар сизга ҳақиқатни аниқлаш, ёлғончи, ўғри ва иккиюзламачиларнинг асл башарасини очишда ёрдам беради.\nЁлғончини топишдан олдин ушбу одам сокинлик ҳолатида ўзини қандай тутишини аниқлашингиз, кейин эса қуйида келтирилган усуллардан фойдаланишингиз мумкин.\n1. Аниқ бўлмаган жавоб\nЁлғоннинг биринчи белгиси – саволга тўғри жавоб беришдан қочиш. Масалан сиз: “Офисдан компьютерни сен ўғирладингми?” – деб сўрайсиз ва “Тушунмадим, сен мендан қандай қилиб шубҳаланишинг мумкин?” деган жавобни эшитасиз. Ёлғончи яна дунёдаги энг тоза кўнгил инсон экани, университетда староста бўлгани ва участка нозири унинг дўстилигини айтади.\nРостгўй одам унга ишонишингиз учун барча сабабларни санаб ўтирмайди. Саволга жавоб беради-қўяди.\nЁлғон устида қўлга тушган одам дин ёрдамида ўзини оқлашга ҳаракат қилиши мумкин. Масалан, агар ўғри “Қандай қилиб буни мен ўғирладим деган фикрга келдингиз! Ахир мен мормонман-ку! Улар қўлларини ўғрилик билан кир қилишмайди!” деса, рўпарангизда икки стандартли мормон тургани эҳтимоли катта.\nКўпчилик ёлғончини юзидан аниқлаб олиш энг осон усул деб ўйлайди. Бироқ одамнинг оёғи кўпроқ маълумот бериши мумкин. Сизда ҳам шундай ҳолатлар юз берган бўлса керак. Бир киши билан ёнма-ён ўтириб, унга савол беряпсиз. Жавоб сифатида у оёғини қимирлатишни бошлайди. Бу унинг ёлғон гапираётганини англатиш эҳтимоли катта.\nБироқ баъзи одамлар суҳбат вақтида ҳар доим оёқларини қимирлатиши ҳақида унутманг.\nОёқлар бизни жуда кўп ҳолларда “сотиб қўяди”. Пошна қайси томонга йўналтирилганига қараб, одам қаерга кетишни истаётганини билиш мумкин. Агар бирор киши сиз билан суҳбатлашаётганида оёқлари эшик томонга йўналган бўлса, эҳтимол у уйга кетишни истамоқда.\nБожхона ходимларини ҳам оёқларни кузатишга ўргатишади. Агар суҳбат давомида оёқлар божхона ходими томонга қараб йўналган бўлса, яширадиган нарсанинг ўзи йўқ. Оёқлар чиқиш томонга қараб йўналган бўлса, божхона ходими иш тоза эмаслигидан шубҳаланиши мумкин.\nЖейсон ўз китобида ёлғончилар ўзини тошбақа каби тутиб, бошини тоши остига киргизиб, ҳаракатланмаслиги ҳақида ҳам ёзади.\n5. Ўта самимий нигоҳ\nКўпчилик агар одам кўзини полга қадаса, алдаётган бўлади деб ўйлашади. Бундай эмас. Одамда пастга қараш учун ўнлаб сабаблар бўлиши мумкин. Масалан, уялиш.\nТасаввур қилинг: бошлиғингизни сизни чақириб, ҳисоботлар қаерга йўқолгани тўғрисида сўраяпти. Сиз улар қаерда эканини билмайсиз. Кўзингизни ерга қадайсиз. Ҳолатнинг ўзи шунақа, бу сиз учун нормал реакция. Айниқса сизни қўл остингиздаги ходим эмас, бошлиқ сўроққа тутаётгани ҳисобга олинса.\nЁлғончини аксинча ўта самимий нигоҳ “сотиб қўйиши” мумкин. Агар одам кўзингизга ўта самимий тикилса, бу унинг алдаётганини билдириши мумкин.\nЁлғончиларнинг кўпчилигини ёлғонда айбланганда кучли ҳаяжон билан жавоб қилишади. Гиперреакциянинг мақсади шубҳангиз учун сизда айбдорлик ҳиссини уйғотишга мажбур қилишдан иборат.\n7. Жиноят ва жазо\nМана бундай воқеа юз берган. Ресторан кассасидан 50 минг рубль ўғирланган. Ким ўғирлаганини аниқлаш учун ходимларга анкета берилган. Унда “Бу одам қандай жазога лойиқ?” деган савол бор эди. Ходимларнинг бари “Ишдан бўшатиш” каби жавоблар ёзишган. Жавобларнинг фақат биттаси мана бундай бўлган: “Одамлар баъзида хато қилади. Бундай ҳолат бошқа такрорланмаслиги учун ўша одамга қаттиқ огоҳлантириш бериш лозим”. Одатда айбдор кишилар жазо енгилроқ бўлиши лозим, деб ҳисоблайдилар.\nЁдингизда бўлсин, бу усулларнинг бари ёлғончини аниқлаш бўйича юз фоизлик кафолат бермайди.\n“Ўзингни махсус хизмат усулида ҳимоя қил” китоби материаллари асосида “Замин” янгиликларини “Инстаграм”да кузатиб боринг\nИшда ўзингизни бахтлироқ ҳис қилиш учун, ишингизга камроқ аҳамият беринг\n15-09-2017, 19:06, Ҳаёт тарзи\nҚандай қилиб эрталаб соат 4 да туришни ўрганиш мумкин ва бу нима учун керак?\n8-09-2017, 10:40, Ҳаёт тарзи\n5 сония қоидаси сизга ҳар қандай ишни бошлашга ёрдам беради\n4-09-2017, 17:08, Ҳаёт тарзи\nСуҳбатдошингиз сизни алдаётганини аниқлашнинг 8 йўли\n20-05-2017, 07:01, Ҳаёт тарзи\nКим қандай алдайди?\n26-11-2016, 19:26, Ҳаёт тарзи\nИнсон мийясининг атиги 10% ишлаши ҳақида\n17-10-2016, 13:19, Ҳаёт тарзи


QALAMPIR.UZ суриштирувидан сўнг, Юнусобод тумани ҳокими ўринбосарига нисбатан иш қўзғатилди | Qalampir.uz\nQALAMPIR.UZ суриштирувидан сўнг, Юнусобод тумани ҳокими ўринбосарига нисбатан иш қўзғатилди\nЖамият\t17 Сентябрь 20:16 11369\nТошкентнинг Юнусобод тумани ҳокими ўринбосари Шуҳрат Қўчқоровга нисбатан интизомий жазога тортиш бўйича иш қўзғатилди. Бу хақда Бош прокуратура QALAMPIR.UZ'га маълум қилди.\nҚайд этилишича, у қонун талабларига риоя қилмасдан туманнинг 2-мавзе, 7-уй олди қисмида расталарни ўрнатишга, шу йўл билан вақтинчалик фойдаланишга ер майдони ажратиб беришга рухсат бериб, шу жойда капитал қурилма қурилишини олдини олиш чораларини кўрмаганликда айбланмоқда.\nГап шундаки, жорий йилнинг 6 сентябрь куни QALAMPIR.UZ жамоаси Тошкент шаҳри Юнусобод тумани 2-мавзеда қурилиши якунланмаган 14 та бино прокуратура ва ички ишлар ходимлари иштирокида бузиб ташланаётгани ҳақидаги мурожаат юзасидан ўрганиш ўтказиш учун воқеа жойига етиб боради.\nМаълум бўлишича, тадбиркор дўкон қуриш учун Юнусобод туман ҳокимлигига мурожаат қилган. Туман ҳокими ўринбосари Шуҳрат Қўчқоров имзоси билан енгил конструкцияли дўкон қурилишига эътироз йўқлиги ҳақида жавоб хати келган. Кейинчалик, “Max Desigm House” МЧЖ томонидан ҳоким ўринбосарига дўкон лойиҳаси ҳам тақдим этилган. Юнусобод тумани ҳокими ўринбосари оғзаки тарзда дўконларни қуришга рухсат берган.\nЮнусобод туманида дўкон қурган тадбиркорлар QALAMPIR.UZ'га қилган мурожаатида туман ҳокими ўринбосари Қўчқоров устидан шикоят қилган. Улар Қўчқоров тадбиркорларга қурилиш учун расмий ҳужжат олиб бериш ваъда қилганини айтади.\nБироқ, бундан бир ой аввал Юнусобод туман ҳокими Жаҳонгир Иброҳимов қурилиш майдонига келиб “Max Disegm House” МЧЖ томонидан қурилаётган дўконларни кўздан кечирган. Юнусобод ҳокими қурилган дўконларни бузиш кераклиги, акс ҳолда ўзи буздириши ҳақида оғзаки огоҳлантирган. Тадбиркор қурилиш учун рухсат борлиги, ҳоким ўринбосари Шуҳрат Қўчқоров томонидан эътироз бўлмаганини айтганидан сўнг, бузиш ҳақидаги гаплар тўхтаган, аммо масала буткул ҳал бўлмаган.\nДўконларни қуриш май ойида бошланган. 4 ой давомида ҳеч қандай эътироз қилинмаган. Тадбиркор анчагина маблағ сарфлаб, ҳокимият ободонлаштириши керак бўлган жойларни ўз чўнтагидан таъмирлатгач, дўкон кўзга кўриниб қолгандан сўнг, буздириш бошланган.\n14 сентябрь куни Юнусобод туман ҳокими Жаҳонгир Иброҳимов QALAMPIR.UZ мухбири билан суҳбатда ҳудуддаги тадбиркорларнинг дўконлари суд қарорисиз бузилганига изоҳ берди.\n“Ҳеч қандай қарорсиз қандайдир объект қуриш мумкинми?! Уларга қурмаслиги ҳақида икки марта огоҳлантириш ҳам берилган. Ўша тадбиркор билан ўзим ҳам гаплашганман. “Тўхта, қурма!”, деганман. AПЗ-1, AПЗ-2 деган нарсалар бор. Эртага қаердан сув улайди, қаердан электрга улайди, бу нарсалар-чи?! Ҳеч бўлмаганда қурилиш лойиҳаларига жавоб берадиган жойми? Сизлар фақат бир томонлама қараманглар-да!\nМени тадбиркорларга қаршилигим йўқ. Мен улардан нима асосида қурилиш бошлаганлари ҳақида сўрадим. “Қўчқоровнинг хати бор”, дейишди. Менинг ўринбосарим Қўчқоровнинг ўша хатини ўқиб кўрсангиз, битта “Дала дўкон” – йиғма бўлгани сабабли сабзавотлар сотиш учун рухсат берилган. У кўп қаватли уйлардан одамлар тушади, шундай дўконга эҳтиёж бор, деб уч-тўртта қарияга қўл қўйдириб, ариза ёзибди. Унинг бу иши учун раҳмат! Лекин, ўша дўкон ёнидан яна 14 та дўкон қуришга рухсат берилмаган-ку! Қурдирилган дўконларнинг тагида иссиқлик тармоғи бор. Носозлик келиб чиқса, атрофдаги кўп қаватли уйлар иссиқ сувсиз қолиб кетадими?”, деганди Иброҳимов.\nЭслатиб ўтамиз, дўкони бузилаётган тадбиркорлар мурожаатини ўрганиш давомида журналист Феруза Нажмиддинова, тасвирчи Хўжамиёр Холмуродов ва юрист Шоҳрух Олимжоновнинг журналистик фаолиятига Юнусобод тумани прокуратураси ходими Умид Азизов томонидан тўсқинлик қилинганди. Азизов ёнидаги ички ишлар посбонларига ОАВ ходимлари тартибсизлик келтириб чиқараётганини айтиб, уларни Ички ишлар бўлимига олиб боришларини буюради. Бунинг учун махсус автобус ҳам чақиртирилади. Шунингдек, QALAMPIR.UZ ходимларидан тасвирга олмаслик талаб қилинади. Шахсан У.Азизов QALAMPIR.UZ тасвирчиси Х.Холмуродовни ёнига чақириб, тасвирларни ўчириб юборишини ва воқеа жойидан кетишини талаб қилади.\nПрокуратура ходими видеоларни ўчириш, акс ҳолда журналистни ва унга ҳамроҳлик қилаётган QALAMPIR.UZ ходимларини Ички ишлар бўлимига олиб бориш ва керакли жойда гаплашиш билан таҳдид қилган.\nБош прокуратура ушбу ҳолат ҳақиқатан ҳам рўй берганини аниқлаб, аввалига Азизовга "одоб дарси" ўтилганини маълум қилганди. Бироқ, бунга QALAMPIR.UZ эътироз билдириб, прокуратура ходимининг хатти-ҳаракатлари Жиноят кодексининг 206-моддаси билан малакаланиши кераклиги ҳақида расмий баёнот билан чиққан эди. Бугун, 17 сентябрь куни Бош прокуратура яна бир баёнот билан чиқди. Унда айтилишича, Юнусобод тумани прокуратураси ходими Умид Азизовга нисбатан “ҳайфсан” интизомий жазоси қўлланилган.\n28 Ноябрь 13:57 67797\n29 Ноябрь 14:43 55673\n30 Ноябрь 10:55 32331\n29 Ноябрь 12:05 24147\n28 Ноябрь 09:52 22162


Пикетчиларни ўзбек дипломатлари қабул қилди\n26 октябр 2021, Тошкент вақти: 16:59\nЮсуф Жуманинг яқинлари ва дўстлари то диссидент шоир озод этилмагунича, пикетларни тўхтатмасликка қарор қилган.\nЖорий йилнинг 7 июл куни ўзбекистонлик саккиз нафар мухолифат фаоли ва ҳуқуқ ҳимоячиси диссидент шоир Юсуф Жума озод қилинишини талаб қилиб, Вашингтондаги Ўзбекистон элчихонасини пикет қилдилар.\nПикетнинг иккинчи куни элчихона вакиллари пикет иштирокчиларини қабул қилиб¸ уларнинг талабларини ўрганишни ва ижобий ҳал қилишларини таъкидлаганлар.\nБиз пикетда қатнашган Юсуф Жуманинг рафиқаси Гулнора Олтиева билан суҳбатда бўлиб¸ элчихона ходимлари билан бўлган учрашув тафсилотларини ўргандик.\nГулнора Олтиева: Биз Германия ва Швеция элчихоналари билан бир қаторда Ўзбекистон элчихонасининг олдида ҳам пикет ўтказдик. 7 июл куни соат 13.00 дан бошлаб пикетни бошладик. Ўша жойда (Ўзбекистон элчихонасининг олдида демоқчи – таҳр.) кечқурун ҳам пикет бўлди ва пикет эртаси куни соат 11.00 ларгача давом эттирилди.\nОзодлик: Пикетдаги асосий талаб нима эди?\nГулнора Олтиева: Биз Юсуф Жумаевга нисбатан қийноқларнинг тўхтатилишини¸ унинг зудлик билан озод қилинишини талаб қилиб чиққанмиз.\nБизни соат 11.00 лар чамасида Ўзбекистон элчихонасига таклиф қилишди. Биз саккиз киши пикет қилаëтган эдик. Биз саккиз киши қўл қўйиб хат ëздик.\nХатда Юсуф Жумаевга нисбатан қийноқлар тўхтатилиши кераклигини¸ Юсуф Жумаев озод қилиниши кераклигини ва агар озод қилинса¸ биз пикетни тўхтатишимиз ҳақида ëздик. Биз хатни бердик. Бизни элчихона ходими илиқ кутиб олди.\nМен: “Элчи қаерда?” десам¸ элчихона ходими: “У киши Ўзбекистонга кетган. Сизнинг талабларингизни мен олиб қоламан ва элчига етказаман. Ишонтириб айтаманки¸ ижобий натижа беради. Юсуф Жумаевни озод қилишда биз ҳам қўлимиздан келгунча ëрдам берамиз. Ҳаракат қиламиз”, деб айтди.\nОзодлик: У киши Юсуф Жума ҳақида биларканми?\n- Мен кирган пайтда хатни бердим. У хатни ўқиди ва “Гулнора опа¸ сизларнинг ишларингиз билан Ўзбекистон ҳозир ҳам ишлаяпти. Худо хоҳласа, умид қиламизки¸ яхши натижа бериб қолади” деб, Юсуф Жумаевни танишлигини ва уни озод қилишга Ўзбекистон элчихонаси ëрдам беражагини айтди.\nАгар биз берган талаблар Ўзбекистон элчихонаси айтганидек, ижобий ҳал бўлса¸ ҳеч қанақа пикетга ҳожат қолмайди.\nАгар ижобий ҳал бўлмаса¸ биз август ойига роса катта пикет тайëрлаяпмиз. У бутунлай бошқача пикет бўлади. Юсуф акам озод бўлмагунича¸ пикетлар¸ очликлар тўхтатилмасдан қилинаверади, деди Юсуф Жуманинг рафиқаси Гулнора Олтиева.\n2007 йил 10 декабрида диссидент шоир Юсуф Жума ва ўғиллари президент Ислом Каримовнинг истеъфосини талаб қилиб, намойишлар уюштиришди.\n2008 йилнинг 15 апрел куни эса Бухоро вилоят суди Юсуф Жумани 5 йилга озодликдан маҳрум этди.


Россияга чипталарни олиш мумкин эмас: барчаси олти ой олдин сотилмоқда\n09 Aprel 11:14 / Published in Ўзбекистон янгиликлари\nРоссияга чипталар олти ой олдин сотилган\nЎзбек халқи Россия Федерациясида чипталарнинг кескин этишмаслиги ҳақида гапирди. Маълум қилинишича, самолётлардаги барча ўриндиқлар бир неча ой олдин сотиб юборилган. Истисно — бизнес-класс йуловчилар.\nИжтимоий тармоқларда одамлар барча чипталар олти ой олдин сотилиб кетганлиги тўғрисида маълумот алмашадилар.\nЭслатиб ўтамиз, Москвага ҳафтасига иккита рейс очилди (шанба ва якшанба кунлари), барча ўзбекистонликлар фойдаланиши мумкин.\n«Уч кун олдин чиптани фақат июн ойига сотиб олиш мумкин эди. Кеча бир кун олдин бир нечта чиптахоналарни четлаб ўтишган, ҳамма жойда энг яқин сана — 27 июн. Кеча улар барча чипталар сентябрга қадар сотилиб кетганлигини айтишди. Ва бу эконом-класс ҳақида гап кетмоқда», — дея қайд этишади фойдаланувчилар.\nНархларди эса умуман тушуниб бўлмайди. Одамлар 4.9, 5.6 ва 6 миллион сўм деб ҳабар беришмоқда, шунингдек нархлари турлича бўлган турли сайтлардан скриншотларни илова қилишади.\nБизнес-класс ҳақида алоҳида савол. Фойдаланувчилар нархлар 9 дан 14 миллионгача эканлигини ёзадилар. Ўзбек халқининг фикрига кўра, ушбу чипталар ҳанузгача ҳатто май ойига қадар ҳам мавжуд.\nЯна бир мавзу — Россияда ўқишга қайтишга рухсат берилган талабалар. Улар чартер рейсларидан фойдаланишлари мумкин. Ҳар куни уларнинг бир нечтаси бор. Тўғри, чипта сотиб олиш учун сизга университет томонидан тасдиқнома керак.\nTagged under: авиарейс, РОССИЯ, САМОЛЁТ, ЎЗБЕКИСТОН, ЧИПТА\n10 сентябр куни Ўзбекистонда об-ҳаво\nНима учун Тошкент кўчаларида камералар мавжуд?\nДЙҲХБ тонировка нархининг пасайиши ҳақидаги маълумотни тасдиқламади\nАҚШда янги коронавирус препарати синовдан ўтказилмоқда\nМирза Азизов нимадан вафот этгани маълум бўлди\nҚирғизистонда коронавирус 2-3 кун ичида даволанади\nРоссия дипломатик ваколатхонаси бошида ким Ўзбекистонга келган\nНаманган вилояти: шантажчилар қамоққа олинди


ҲАСАНБОЙ ДЎСТМАТОВ: «ҒАЛАБА ҚОЗОНИШИМГА ИШОНГАНДИМ!» | Суғдиёна биринчи аёллар электрон журнали\nБразилиянинг Рио-де-Жанейро шаҳрида бўлиб ўтган XXXI ёзги Олимпия ўйинларида 14 август куни боксичимиз Ҳасанбой Дўстматов олтин медални қўлга киритди. Вазни 49 килограммгача бўлган чарм қўлқоп усталари ўртасидаги беллашувларда иштирок этган ҳамюртимиз мексикалик Хоселито Веласкесни, қозоғистонлик Биржан Жакиповни, АҚШ вакили Нико Мигель Хернандесни енгиб, финалга чиққанди. Олтин медаль учун кечган ҳал қилувчи баҳсда Ҳасанбой Дўстматов колумбиялик Юберхен Херней Мартинесни 3:0 ҳисобида мағлуб этиб, шоҳсупанинг энг юқори поғонасига кўтарилди. Давлатимиз байроғи юқорига кўтарилиб, мадҳиямиз янграганда юртдошларимизнинг боши кўкка етгани шубҳасиз. Боксчимиз хонадонини карнай-сурнай садолари эгаллади, жонли эфир орқали бу шарафли воқеани кузатиб ўтирганлар «Баракалла, Ҳасанбой!» «Отангга раҳмат!» дея ифтихор туйғусини ҳис этди, қаҳрамонимиз эса қўли кўксида давлатимиз мадҳиясига жўр бўлди.\nҲасанбой Дўстматов 1993 йилнинг 24 июнида Андижон вилояти, Булоқбоши туманида дунёга келган.\n«Раҳмат сенга, ўғлим!»\nМаъруфжон Ҳайитбоев, отаси: —Ҳасанбой — илк муродим! Эгизакларим дунё юзини кўрганида, «Ўғилли бўлдим!» дея кўксим тоғдек кўтарилган эди. Яратганнинг иродаси экан, Ҳусанбойимиз туғруқхонада бу оламдан кўз юмди. Тўнғичим болалигидан чаққон, интилувчан бўлиб ўсди. 5 яшарлигида каратэ мактаби ҳақида эшитиб, «Мени ҳам олиб боринглар», деб қолди. Шу билан спортга қизиқа бошлади. Бу мактаб ёпилгач, кикбоксинг машғулотларига қатнашди. Бир неча мусобақаларда иштирок этиб, ғалаба қозонди.\nМураббийи йўл кўрсатган. Тўғриси, Ҳасанбойнинг ҳаракатларини ўғил болаларда бўладиган қизиқиш-да, деб ўйлардим. Мураббийи «Ўғлингизда қобилият бор, уни Олимпиа захиралар коллежига олиб боринг», деб айтгач, муносабатим жиддийлашди. Мана, спорт коллежни тугатиб, Андижон давлат университетига ўқишга кирди. Олимпиададаги ғалабасидан сўнг магистратурага қабул қилинди.\nФинални базўр томоша қилдим. Биласизми, биз доим ўйин ўтгач, ўғлимизнинг ғолиб бўлгач, мусобақаларни кўрардик. Экран қаршисида «Ҳасанбой ютди», дея хотиржам ўтирардик. Бу гал жонли эфир орқали томоша қилганимиз ва энг нуфузли мусобақа бўлгани боис жуда ҳаяжонландим. Ота-онам, рафиқам, тўғриси, ўйинларни кузата олишмади. Маҳалламиз аҳли эса Ҳасанбойнинг ўзига мукофот сифатида совға қилинган катта телевизорни кўчага ўрнатиб, биргаликда кўришди. Қувонч ёшлари... Финалда ҳисоб 3:0 бўлгач, судья паҳлавонимнинг қўлларини юқорига кўтариши билан барча мени табриклашга тушиб кетди. Кўз ёшларимни мен ҳам тўхтата олмадим. Ахир фарзандимнинг меҳнатлари туфайли раҳматлар эшитаяпман. Ҳар бир ота учун бу катта шараф бўлса керак?! Биласизми, кеча уйимизга водийнинг узоқ туманидан меҳмонлар келишди. Мени қутлашар экан, «Ҳасанбойнинг кўксига олтин медални тақишганида оиламиз билан барчамиз қувонганимиздан йиғладик», деб айтишди. Халқимизнинг самимийлиги, одамларимизнинг бир-бирига меҳр-оқибати сабаб ҳам болаларимиз жаҳон шоҳсупаларини забт этаяпти!\n«Раҳмат, ўғлим!» Ҳар бир жанг олдидан Ҳасанбой билан гаплашиб, унга зафарлар тилаб турдик. Невараси мутлақ ғолиб бўлганида саксонга кириб қолган дадам мени бағрига босиб, «Яша, болам! Раҳмат сенга!» деб айтди. Мен ҳам қувончли онларда ўғлим билан илк гаплашганимда айтган сўзим шу бўлди! Фарзандларим Исломбек ва Фарёзбеклар ҳам акасидек юртнинг корига ярайдиган, ватанимиз номини дунёга танитадиган йигитлар бўлиб вояга этишини истайман. «Жангларини кузатишга юрагим дов бермаганди...»\nДилноза ҲАЙИТБОЕВА, онаси: — Бўлар бола бошидан, деган гап бор халқимизда. Ҳасанбойни бошқа ота-оналар каби биз этаклаб спорт тўгаракларига олиб бормаганмиз. У доим «Ойи каратэга борай», «Дада, кикбокс мактаби очилибди», деб ташаббус кўрсатарди. Кикбокс бўйича мусобақаларда бирор марта ютқизмаган, медаллари қатор-қатор бўлиб кетганди. Аммо аввалига уни Андижон шаҳар Олимпиа заҳиралари коллежига қабул қилишмади. Муаммо — вазни камлиги. Қайнонам ўшанда ўғлимнинг бари медалларини қўлига олди-да, Ҳасанбой билан коллежга борди. «Шунча медали бўлса ҳам олмайсизларми?» дея неварасининг истаги учун курашди. Зиятдин Тўйганбоев Ҳасанбойни бир йигит билан рингга чиқариб, унинг келажагини кўра олган ва ўзи коллеж раҳбариятги кафолат бериб, ўғлимни ўқишга қабул қилган. «Ойи, мен олтин медаль билан қайтаман!» Ўғлим доим мусобақаларга отланишидан олдин мени руҳлантириб кетади ва ҳамиша ғалаба билан қайтади. Саккиз бор Ўзбекистон чемпиони бўлди, Осиё чемпионлигини қўлга киритди, халқаро турнирларда муваффақият қозонди. Олимпиада ўйинларига отланаётганда ҳам, кейин интернет орқали гаплашганимизда ҳам «Хавотирланманглар, мен, албатта, ғалаба қозонаман», деб ишонч билан сўз берди. Шукр, ваъдасининг устидан чиқди!\nЖангларини кузата олмадим. Ҳовлининг у бошидан-бу бошига бориб келиб юрдим. Маҳалламизда тўпланган одамларнинг қий-чувлари тўхтаб, бирзум жимлик чўкса, «Вой, болам калтак еяпти шекилли», деб куйиниб кетдим. Яна «Олға, Ҳасанбой» деган овозлар эшитила бошлагач, хавотирим тарқади. Маҳалладошларимиз худди арена атрофида тургандек, ўғлимга қўллаб-қувватлашлари эшитаётгандек ҳаяжон ва меҳр билан ўйинни кузатишди. «Менинг болам энг чиройли!» Ҳасанбойнинг истараси иссиқ бўлгани учунми, Бразилия майдонига тўпланган чет элликлар ҳам уни олқишлаб турганидан жуда тўлқинланиб кетдим. Шоҳсупага кўтарилганини кўрдизми, қанақа юзи-кўзидан нур ёғилиб турибди боламнинг. Кўзимнинг қораси менга чексиз бахт туҳфа этди. Юртимиз олдидаги бурчини адо этиб, элнинг дуосини олди, бутун халқимизнинг муҳаббатига сазовор бўлди. Дунёнинг бир бурчида, бошқа бир қитъада фарзандим бутун жаҳонга ўзбек йигитларининг қандай кучли ва забардаст эканлигини яна бир исботлади! Мен жуда бахтли онаман!\n«Шогирдим билан фахрланаман!»\nЗиятдин Тўйгонбоев, мураббийи: — Илк учрашув. Ҳасанбой Дўстматовни бувиси олиб келганди коллежимизга. Кичкинагина бу болакайнинг чақнаб турган кўзлари эътиборимни тортган. Гарчи бокс билан ҳеч шуғулланмаган, унинг техникасидан бехабар бўлса-да, синов жангида ўзини кўрсата олди. Ўшанда «Мен бу боланинг келажагига ишонаман», дея раҳбариятга кафолат хати ёзиб, у билан шуғулланишни бошладим. Мана, шунга ҳам 10 йил бўлибди. Оқланган ишонч! Орадан олти ой ўтар-ўтмас уни Республика миқёсида ўтказилган мусобақага жўнатдим. Кўпчилик иккиланганди ўшанда. Қаранг, чемпион бўлиб қайтди пойтахтдан. Шу билан коллежимизга расман қабул қилинди. Кейин ёшлар ўртасидаги ўйинларда қатнаша бошлади, сал ўтиб эса катталар билан ҳам рингга чиқди. «Болам, уларнинг ёши сендан катта, кучи ҳам шунга яраша! Лекин мен сенга ишонаман, менга ишонсанг, ўзингни синаб кўр. Иккилансанг, яхшиси, беллашмай қўя қол», дегандим илк бор ўзидан ёши катталар билан бўладиган мусобақага тайёрланаётганимизда. Ҳасанбой эса «Сизга ишонаман» дея олға қадам ташлаган. Муваффақият сири. Биз Ҳасанбой билан ҳар бир ўйинни телефонимизга ёзиб олиб, кейин бирга томоша қиламиз-да, таҳлил этамиз. Шу йўсинда барча рақибларининг имкониятларини ўрганиб чиқамиз. Қайси сопртчидан қандай ҳимояланиш керак, зарбани қай томондан бериш лозим — хуллас, келажакдаги ўйинлардаги ҳолатларни олдиндан кўришга ҳаракат қиламиз. 2015 йил 5 ой давомида WSB (Бутунжаҳон бокс серияси) таснифидаги турнирда «Украина атаманлари» жамоаси таркибида жангларга тушдик. Ўшанда дунёнинг энг кучли боксчилари билан куч синашдик. Бирортасида мағлуб бўлмадик. Мана шу тажриба бугунги ғалабага асос бўлиб хизмат қилди. Устоз-шогирд муносабатлари. Шогирдингиз рингга чиқдими, унга ишонч бағишлаб туришингиз лозим. Иккилансангиз, ҳаяжонлансангиз, бу кайфиятни асло унга билдирмаслик керак. Чунки устознинг кайфияти шогирдига дарров кўчади. Ва унда ҳаяжон пайдо бўлиб, ҳаракатларини назорат қилолмай қолади. Ҳам жисмонан, ҳам руҳан кучли бўлиш шарт. 15 кун давомида мен ҳам шогирдим билан Рио-де-Жанейрода бўлдим. Бирга шуғулландик. Қарасам, жисмонан исталган рақиб билан беллашишга тайёр. Ўзбекистонга қайтиш фурсати етганида «Ҳасанбой, сен ҳақиқатда кучлисан! Ҳимоянг кучли, зарбаларинг аниқ, техниканг зўр, фавқулодда жуда чаққонсан. Сени нокаут қилиш мумкинмас! Ўзингга ишон!» дея тайинладим. Унинг кўзларидаги ғалабага бўлган ишончни кўриб, олтин медални қўлга киритишини ҳис қилдим. Худога шукр, ҳаммамизнинг юзимизни ёруғ қилди!\nВа ниҳоят, чемпионимиз!\nРио-де-Жанейрода сафдошларининг беллашувларини кузатаётган Ҳасанбой Дўстматов билан интерент орқали боғланиб, саволларимизга қисқа бўлса-да, жавоб олишга муваффақ бўлдик.\n—Ҳасанбой, ғалаба муборак! Жамоамизга илк олтин медални олиб берганингиз учун аввало сизга миннатдорчилик билдирамиз!\n—Раҳмат! Мустақиллигимизнинг 25 йиллигига муносиб совға билан юртимизга қайтаётганимиздан биз ҳам жуда хурсандмиз!\n—ÂÂ Ҳал қилувчи жангда сизга нима куч бағишлаб турди?\n—Ота-онам, бобо, бувим ва мураббийларимнинг ишончи, мени дуо қилиб ўтирган юртдошларимнинг умидидан куч олдим.\n—ÂÂ Олтин медални қўлга киритишингизга неча фоиз ишонгандингиз?\n—Албатта, 100 фоиз! Спортчини ўзига бўлган ишонч ғалаба сари етаклайди!\n—Рақибларингиздан қайси жиҳатларингиз билан устунлик қилдингиз?\n—Тез ва ишонч билан ҳаракатланганим билан, назаримда.\n—ÂÂÂ Шоҳсупага кўтарилганингизда хаёлингиздан нималар ўтди?\n—Маҳалламда катта байрам бўлаётганини, минглаб юртдошларимнинг экран қаршисида «Урра!» дея хурсандчиликдан осмонга сакрашаётганини ва юртбошимизнинг мени бағрига босиб қутлаётганини тасаввур қилдим.\n—ÂÂ Илк ғалабангизни эслай оласизми?\n—ÂÂ Ҳа, кикбокс бўйича 10 ёшимда 18 кг. вазнда жангга тушгандим ўшанда.\n—Чет элларда юрганда, юртимизни соғинганингизда кўз олдингизда нималар гавдаланади?\n—Онам ёпган иссиқ нонлар! Тандирдан янги узилган ноннинг ҳиди ва таъмини жуда қўмсайман...\n—Айни пайтдаги мақсадингиз...\n—Кейинги олимпиада ўйинларида ҳам олтин медални қўлга киритишни ният қилдим!\n—ÂÂ Сизга ҳамиша зафарлар ёр бўлишини тилаб қоламиз!\nШоира ШАГИАҲМЕДОВА тайёрладиTwitter НравитсяSocButtons v1.5


Медиа марказ | Во благо здоровья Вашей семьи\nJurabek Laboratories қўшма корхонасининг Медиа Маркази корхона фаолиятининг ахборот таъминоти бўйича фаолият юритади. Биз доимо сизни қизиқтирган статистик маълумотларни, Jurabek Laboratories ҳаётидаги тадбирлар бўйича мутаххасисларимизнинг шарҳларини тақдим этишга тайермиз. Бизнинг мутахасисларимиз мулоқотга очиқ бўлиб, корхона фаолияти, ишлаб чиқарилаётган янги дори маҳсулотлари ва уларнинг хусусиятлари, мамлакат фармацевтика саноатининг ривожланиши борасидаги саволларга жавоб беришга тайёр.\nБиз фармацевтика ҳамда медицина йўналишида фаолият олиб борувчи оммавий ахборот воситаларининг ахборот ва тахлилий мавзуларининг ранг баранглигига хисса қўшишдан хурсандмиз, ҳамда ОАВ билан хамкорлик лойихаларини бошлашга очиқмиз.\nМедиа Марказ бўлимида Сиз корхона янгиликлари билан танишишингиз, фотосуратлар ва видеороликларни томоша қилишингиз, шунингдек биз ҳақимизда ОАВ саҳифаларида эълон илинган мақолаларни ўқишингиз мумкин.\nБатафсил маълумот учун қуйидаги манзилга мурожаат этинг.


Менга зарар келтиряпсиз | Azon.uz - Ахборот-таҳлилий портал\nМенга зарар келтиряпсиз\n14:00 12.01.2018 753\nМен тадбиркор сифатида корхона очсам, сарф қилган харажатларимни қоплаш ва қўшимча даромад олиш мақсадида корхонамнинг ходимлари масаласини ҳам ўйлаб к ўраман. Бунда менга энг муҳими даромадни кўпайтириш. Ходимларимнинг ҳам даромади яхши бўлиши менинг товарларим бозоргир бўлиши учун рекламадан ҳам фойдаланаман. Ходимларнинг маҳоратидан ҳам. Ва энг муҳими фақат хусусий объектлари бор одамларгина биладиган даромад манбаларини ишлаб чиқаман. Яъни менга ўхшаганлар бозор иқтисодининг қайси тамойилидан фойдаланиб даромад қиляпти?.. Шуни ўрганиб, шаклни ўзгартираман. Лекин ҳеч қачон менинг корхонамда маънавиятсизликка йўл қўйилмайди. Бу шиорим ҳам.\nБу гапларни нега айтаяпман? Бозор иқтисоди ҳамма нарсани бозорга олиб чиқди. Китоб савдосини ҳам, газета савдосини ҳам. Ҳатто, радио ва телевидениени ҳам. Ҳа, шундай. Ахир хусусий каналлар очилиб, кўрсатув ва эшиттиришлар ранг-баранг тус олгани бор гап-ку. Хусусий бўлганидан кейин улар қандай кўрсатув қўйиши ҳам, қанақа реклама намойиш этиши ҳам ўз ички иши. Бизнинг ишимиз томоша қилиш, эшитиш. Ёқмаса бошқа каналга улаймиз, уям ёқмаса, ўчириб қўямиз. Ўчириб қўйиш осон иш. Ғашинг келаётган бўлса, тинчийсан. Бироқ менинг болам ўчириб қўймай эшитса, мамлакатнинг ёшлари ўчириб қўймай тингласа, ўчириб қўйдим деб хотиржам ўтиролмас экансан-да.\nБугунги хусусий телерадиоканаллар мана шу масалада менинг оромимни бузмоқда. Негаки, паразит сўзлар, жаргонлар, тўқима гаплар шу каналлардаги қўшиқларда, кўрсатув ва эшиттиришларда болалаб ётибди. Бир куни таксида ишга келаётсам, ҳайдовчи радио қўйди. Унда “бағоятда миннатдор бўлаётган” бошловчи ўз шевасида бизга “эртай” айтиб берди! Ўзбек тилида “ғоят”, “ғоятда” ёки “бағоят” сўзлари бор. “Бағоятда” хусусий радиоканалларнинг кундалик нутқи. Хусусий телеканалларнинг ҳам бошловчилари ёшлар яхши кўрадиган шоу-бизнесчилар. Улар “саломалайкум” деган ёввойи ўт каби ҳамма томорқани чим қилиб олган. Бездириб юборган бир хил сўзлар тўйдаям, кўча-кўйдаям, хусусий каналлардаям айланиб юрибди. “Эфир олдига чақириб қолган бўлар эдик”, “Насиби рўзи бўлишини тилаб қоламиз”... Бу қаторни яна узоқ давом эттириш мумкин. Нима қилайликки, бунақа маза-матрасиз сўзлар ёшларнинг ҳам оммавий сўзлашув тилига айланиб бормоқда. Ҳатто машҳур кинолардаги ибораларга ўхшаб уларнинг сўзлари айланиб юради “Калла қўйда бўлади”, сингари. Тонгги кўрсатувларда бир-бири билан айтишаётган, сохта мулозамат қилаётган йигит ва қизлар ўзбек тилининг ниҳоятда сершевалигини далиллаб беради. Бу ёқда тилимизнинг софлиги учун ўн-ўн бешта зиёли тилига терсак чиқиб гапиргани қолади. Гап гап жойида, сўз сўз жойида, қолаверади. Бу ёқда маънавият “гуллагандан гуллаб” ётибди.\nМамлакатимизда хусусий каналларнинг кўпайгани яхши. Рақобат пайдо бўлади, ўз-ўзидан рақобат бор жойда савия ва салмоқ ҳам ошади. Ҳар бир телеканал очилишини байрамдек кутиб олган пайтимиз бўлган. Айниқса, “Миллий” каналнинг дунёга келиши кўпчиликни қувонтирди. Ахир миллий сўзи миллатнинг ўзаги дегандек-да. Ундан кўп нарсаларни ҳақли равишда кутдик. Ҳатто бодомнусхали логотипи ҳам кўпчиликка манзур бўлди. Бироқ ўхшамаган помидорнусханинг тез-тез эфирда кўриниши кўпчиликнинг ғашига тегар экан. Логотип бодом бўлгач, бодом билан боғлиқ роликлар ишлаб чиқилса, яхши бўлмасмиди? Ҳали ариллаб йиғлаши, ҳали ҳамма жойи боғланган ҳолатда пайдо бўлаверишидан нима мантиқ? Агар ўша “pomidor group” ҳомийми, ташкилотчими бўлса, уни ҳам, албатта, бошқа бирор шаклда намойиш этиш керак. Яна шундай кўрсатувлар борки, (қайси канал, нима кўрсатув эканини билмаётганим – тезда ўчириб қўя қолганимдан бўлса керак) баланд ўрнатилган стулда қиз бола оёғини чалиштириб ўтириб бошловчилик қилади. Ҳатто шимида йитиқ-йиртиқ безаклар ҳам бор!\nҲозир энг урчигани кулдириш билан боғлиқ кўрсатувлар. Уларни кўриб, раҳматли Ҳожибой Тожибоевнинг ортидан яна бир бор дуо қиламиз, холос. Ҳатто, безиб ҳам тураман, ҳозир бирор фаҳш маъноли гап чиқиб қолмасин-да деб. Баъзан бошловчиларнинг гапларини эшитиб туриб, шу йигит (ёки қиз) тўйларда ўртакашликдан иш бошлаганини аниқлаб олса бўлади. Бирам билағон-ей булар. Шоу-бизнесчиларнинг аксарияти ҳозир кўрсатувларда бошловчими, сухандонми, кимдир ёки нимадир. Яхши, кўрсатувларнинг сифатини яхшилаш, кўримлилик даражасини ошириш, ёшлар орасида оммалаштириш учун каналлар орасида шундай оммавий йўл тутилар. Бироқ... Агар эътибор берсангиз, республикамиздаги иккита нуфузли олий таълим муассасаси (Ўзбекистон Миллий университети, Ўзбекистон давлат жаҳон тиллари университети) журналист кадрлар етиштиради. Президентимиз ҳатто журналистика олий ўқув юрти ташкил қилиш ташаббуси билан чиқди. Ҳар йили шу университетлардан кўплаб ёш кадрлар етишиб чиқади. Уларнинг тил билиш ва билим салоҳиятига қараб, қойил қоламиз. Телеканаллар ушбу ёшлардан ҳам ишга қабул қилишса, уларнинг билими ва малакасини ўз ривожига, ҳеч бўлмаса матнларни тўғри ёзиш, тўғри сўзлашда маслакдош сифатида ишга қабул қилинса нур устига аъло нур бўлар эди.\nЯна мен юқорида тўхталганим – ўз корхонамни очмоқчи бўлсам, даромад манбаини кўпайтириш мақсадида бошқаларга эргашиб иш тутаман ва бунда ўзимнинг мустақил позициям бўлиши ҳақида. Агар ўша хусусий каналлардан бирортасини мен ташкил қилсам, балки таниқли қиёфаларни кўнгилочар кўрсатувларга таклиф қиларман. Бироқ мақсад муддао фақат даромад кўламини кўпайтиришдан ташқари одамларнинг маънавий оламига ҳам нимадир олиб кириш бўлади. Қачонгача одамларга шоирлар эси паст қилиб кўрсатилади? Қачонгача нуроний отахонлар ва онахонлар ҳажв қуроли бўлади?\nТитрларда кетаётган хатолар ҳақида гапирмаса ҳам бўлади. Ҳамма ижтимоий тармоқлардаги хатоларни, ёшларнинг ўзаро ёзишмаларидаги хатоларни тез-тез гапирадию зиёлилар минбари бўлган телерадиоканаллардаги ёзишмаларда, сўзлашувда хатолар камроқ тилга олинади. Балки мен ноўрин фикрлаётгандирман. Кун бўйи ишда бўлиб, эрталаб ва кечқурун фарзандларим билан бирор кўнгиочар кўрсатув кўрайлик десам, шундай кўрсатувларга дуч келаётгандирман. Аслида уларнинг яхши дастурлари кўпдир. Бироқ аксарият кўрсатувлар шевада бошланиб, шевада тугаши, мутлақо луғатларда йўқ сўзлар сўзлар, иборалар ишлатилиши энг катта минбар бўлган телевидениенинг обрўсини туширади, холос.\nКимдир сизнинг уйингиз деразасини синдирса, эшигингизга чизиб кетса, машинангизни туртиб олса, аччиғингиз чиқади. Зарарни қоплатиш учун ўша одамга мурожаат қиласиз. Қопламаса, қонунни ишга солиб, зарарни қоплатишга киришасиз. Бу ерда гап маънавий зарар ҳақида боряпти. Она тилимизга етказилаётган зарар ҳақида боряпти. Энди биз тилимизга етаётган, ёшларимиз маънавиятига етаётган кўзга кўринмас зарарларни ҳисоблаб чиқайлик. Инсон онги кўрганига кўникувчан бўлади. Жуда кўп маънавиятсиз ишлар оддий ҳолга айланди. Фарзандларимизнинг онгу шуурини олатасирлар эгаллашини истамайман.\nҲурматли, корчалонлар, биз оналар сиз намойиш этаётган сериаллар, реклама роликлари, кўрсатувлар маънавият доирасида бўлишини истаймиз. Сизнинг шахсий ишингизга аралашаётган бўлсам, мени кечиринг. Лекин Сизнинг намойишингиз менинг уйимга кириб келаётган экан, бу ҳақда жим тура олмадим. Аниқроғи – менга зарар етказяпсиз...


Ироқлик шиалар мамлакатда исломий ҳукумат ташкил қилинишини талаб этмоқдалар.\nиюн 07, 2003\nИроқ Исломий инқилоб кенгаши ироқлик шиаларнинг асосий сиëсий партияси ҳисобланади. Ироқ аҳолисининг тахминан 60 фоизини шиалар ташкил қилади.\nИроқ Исломий Инқилоб кенгаши мамлакатда Шариат қонунлари жорий этилишига чақирмоқда. Мазкур партиянинг юқори лавозимли вакили Аҳмад Али Ал Хафадги, агар келгуси сайловларда унинг партияси ғолиб чиқса, Ироқда Исломий тартиб-интизом ўрнатишини қайд этди.\n- Биз Ироқда Исломий тартиб-интизом ўрнатилиши тарафдоримиз. Бошқа айрим ҳаракатлар бу фикрга қўшилишади, чунки Ироқдаги Исломий ҳаракатларнинг аксарияти шиалардан ташкил топган, - деди Хафадги. У “Исломий тартиб-интизом”, деганда нимани назарда тутганини тилга олмади. Чунки АҚШ маъмурияти Ироқ Исломий инқилоб кенгашининг мақсадлари ва бу партиянинг расмий Теҳрон билан алоқалари хусусида хавотирланмоқда.\nАҳмад Али Ал Хафадгининг маълум қилишича, яқинда Ироқ Исломий Инқилоб кенгаши ўз низомини эълон қилади. У агар Шариат қонунлари жорий этилса, Ироқда хотин-қизларнинг ҳуқуқлари нима бўлади ëки спиртли ичимликлар истеъмол қилган кишилар қандай жазога тортилади, деган саволларга жавоб беришдан бош тортди.\nБуш маъмурияти Ироқда Эрондагига ўхшаган тизим яратилишига йўл қўймаслигини билдирди. Аммо АҚШ Давлат котиби Колин Пауэлл демократик принципларга риоя қилган диний ҳаракатлар келажакдаги Ироқ коалиция ҳукуматига қабул қилиниши мумкинлигини қайд этди.\nХозирча расмий Вашингтоннинг Ироқдаги бирор бир сиëсий партияга ҳукуматда қанчалар рол бериши аниқ эмас. Оқ Уй Ироқ мувақат ҳукуматини ташкил қилиш режасини бекор қилди. Ироқ бошқарувчиси америкалик Пол Бремер бунинг ўрнига яқинда маслаҳат берувчи кенгашга аъзолар танланишини эълон қилди. Маълумотларга кўра, мазкур кенгаш иқтисодий ва сиëсий масалаларда ҳукуматга маслаҳат беради. Мазкур кенгаш, шунингдек, Ироқ вазирлари учун маслаҳатчилар тайинлайди, бу маслаҳатчилар эса Америка расмийлари билан яқиндан ҳамкорлик қилади. Аксарият кузатувчиларга кўра, Ироқ ҳукумати бир неча йилдан кейингина тўлиқ мустақил бўлиши мумкин.\nАҳмад Али Ал Хафадгининг қайд этишича, Ироқ Исломий инқилоб кенгаши ва АҚШ расмийлари ўртасида бирор бир жиддий муаммо йўқ. Аммо у Америка расмийларини Ироқ партиялари иштирокида коалиция ҳукуматини тузиш режасини бекор этганини танқид қилди.\n- Биз америкаликларга қарши эмасмиз, ўртамизда ҳеч қандай муаммо йўқ. Америкаликлар бизга коалиция ҳукумати тузилиши ҳақида ваъда беришган эди, аммо улар ўз ваъдасини бажаришмади, - деди Аҳмад Али Ал Хафадги.\nБағдодлик Надги Ироқ Исломий Инқилоб кенгаши Саддам Ҳусайн режимига қарши курашиб, шиа жамоаси орасида катта обрў қозонганини гапиради.\n- Саддам Ҳусайн режимига қарши курашда асосан Ироқ Исломий инқилоб кенгаши аъзолари ҳалок бўлди. Саддам даврида қатл этилган одамларнинг аксарияти мазкур партия тарафдорлари эди, - деди бағдодлик Надги.\nСуннийлар орасидаги кайфият, умуман, бошқача. Сунний мазҳабига мансуб Ҳусайн: “Ироқда шиалар ҳеч қачон ҳокимиятда бўлишмаган ва иншаоллоҳ келажакда ҳам шундоқ бўлади”, деди.


Россияда Озарбайжон ва Арманистон президентларининг Тоғли Қорабоғ можаросини ҳал этишга қаратилган музокаралари бўлиб ўтди.\nСанкт-Петербургда учрашган Озарбайжон президенти Илҳом Алиев билан Арманистон президенти Серж Саркисянга Россия президенти Дмитрий Медведев воситачилик қилди.\nМедведевнинг матбуот хизматига кўра, музокараларда силжишларга эришилмаган, лекин учрашув ижобий руҳда ўтган ва президентлар “ўзаро мулоқотга тайёрлигини” изхор қилган.\nАсосан этник арманлар истиқомат қиладиган Тоғли Қорабоғ минтақаси 1990-йиллардаги урушда Озарбайжондан ажралиб чиқишини эълон қилган.\nОзарбайжон билан Арманистон ўртасидаги минтақа устида чиққан қуролли тўқнашувлар 1994 йилда сулҳ имзолангач тўхтаган. Лекин ўзаро тинчлик келишуви имзоланмагани боис икки томон ўртасидаги уруш расман тугамаган.


Ўзбекистон чегарада хавфсизлик чораларини кучайтирган - BBC News O'zbek\nЎзбекистон ҳукумати "Исломий давлат" мамлакат чегараларидан ҳатламаслиги учун барча имкониятларни кўрмоқда, деб ёзади 12news.uz.\n"Исломий давлат аъзолари 2015 йилнинг баҳор ойларида Ўзбекистон ҳудудида қатор террористик ҳаракатларни мўлжаллаганлари ҳақида маълумотлар бор. Шу боисдан Афғонистон билан чегарада хавфсизлик чораларини кучайтирмоқдамиз", деган Миллий Хавфсизлик Хизмати зобити Алишер Ҳамдамов мухбирларга.\n"Биздаги ишончли маълумотлар бўйича айтишимиз мумкинки, ИШИД аъзоларининг Ўзбекистондаги фаолияти фақат жангчиларни ёллаш билан чегараланиб қолмаяпти, "Исломий давлат" Фарғона водийсидаги вазиятни беқарорлаштириш учун 70 миллион доллар ажратгани, Ўзбекистоннинг Афғонистон билан чегарасида жангарилар тўпланаётгани ҳақида маълумотлар бор"- дейди у.\nХавфсизлик чоралари кучайтирилишига яна бир сабаб, Афғонистонда гиёҳванд моддаларнинг катта ҳосили ва Ўзбекистонда март ойига мулжалланган президентлик сайловлари экани таъкидланади.\nШунингдек, Яқин Шарқда "Исломий давлат"инг кучайиб бораётгани ҳам шундай чораларга ундаган.\nАйни пайтда 12news.uz исломийлар томонидан гўёки Сурияга боришга даъват қилинган ўзбек фуқароси сўзларини келтиради. Самарқанд вилоятида истиқомат қилувчи Абдуваҳоб Суюновнинг сўзларига кўра, у маълум вақт Қозоғистонда ишлаб, Ўзбекистонга қайтган, лекин тезда иш топа олмаган.\n"Орадан бир ой ўтиб, бир танишим ойига 5 минг доллар эвазига Сурияга боришга даъват қилди. Мен, албатта бу таклифни рад этдим, бироқ иш тополмаётган бошқа одамлар жанг қилишга рози бўлган бўлиши ҳам мумкин", - дейди самарқандлик киши.\nМарказий Осиё мамлакатларидан юзлаб фуқароларнинг Исломий давлат сафларида жанг қилаётганлари ҳақида бот-бот айтилади.\nБироқ Ўзбекистондан айнан қанча киши Сурия ва Ироқда жангарилар қаторида экани маълум эмас. "Нусра Фронти" жангари гуруҳида фаолият олиб бораётган ўзбекистонликлар ҳарбий машқлари акс этган видео интернетда намойиш қилинган.\nШунингдек, қозоғистонлик 300 нафар киши Исломий давлат жангчиларига бориб қўшилгани ҳақида видео лавҳалар чиққан.\nБундан олдин Қирғизистон расмийлари 200 дан ортиқ фуқаролари, жумладан аёллар ҳам Сурияга жиҳодга кетганлари аниқланганини билдирганди.\nСурия билан Ирокнинг жиддий кисмини босиб олган ва «Исломий давлат» деб аталмиш гуруҳнинг таъсири остида диний вазият кескинлашиб кетганлиги Қирғизистонда жиддий хавотирни пайдо қилган. Шу боисдан мамлакат идоралари аҳолининг диний масалада маълумотини орттиришни кўзлаб, маориф ва диний фаоллар учун махсус семинарлар уюштираётгани айтилади.\nҚирғизистон жанубий пойтахти Ўш шаҳри университети теология факультетини масжидлар имом-хатибларининг биринчи гуруҳи битирган. Илк битирувчилар тадбири билан бирга Дин ишлари бўйича давлат комиссияси «Қирғизистонда диний доирадаги давлат сиёсати ва асосий диний оқимлар» сарлавҳали ўқув қўлланмасини тақдим этган.\nТаҳлилчилар фикрича, Россиядаги Ғарб санкциялари билан боғлиқ иқтисодий вазият у ерда юрган марказий осиёлик кўпчилик меҳнат муҳожирларини Сурияга жангга кетишга мажбур қилиши мумкин.\nБи-би-си Ўзбек хизмати билан Whatsapp орқали боғланишни истасангиз телефонимиз: 44 7858 860002\nХалқаро Инқироз гуруҳи: радикализм Марказий Осиёга жиддий хавф туғдиради\nТожикистонда 11 киши исломий ташкилотга аъзоликда айбланиб қамалди\n"Исломий давлат" Россия фойдасига жосуслик қилганларни ўлдирган\nИШИД жангарилари халифалик барпо этганларини эълон қилдилар


Таҳлил: Путин нима учун Украина шарқидаги айирмачи ҳудудлар мустақиллигини тан олди?\n05 июл 2022, Тошкент вақти: 17:30\nКуни кеча Россия президенти Владимир Путин узундан-узоқ нутқ сўзлаб, Киев ва Ғарбни кескин қоралади. Нутқи якунида Украина шарқида айрим ҳудудларни назорат қилиб келаётган ва Москва дастаклаётган айирмачи ҳудудларни мустақил давлатлар ўлароқ тан олишини таъкидлади ва буни расмийлаштириш учун фармон имзолади.\nСўнгги йилларда, ҳатто сўнгги ойларда Путин бундай қарор чиқаришдан ўзини тияди, деган фикр кенг тарқалган эди, чунки бундай қарор Москвани Киевга нисбатан кучли таъсир дастаги – Минск келишувларидан маҳрум қилган бўларди. Минск келишувлари 2014 йилдан бери Донбассда 13 200 дан ортиқ одам умрига зомин бўлган урушни тугатишга ҳамда айирмачилар ва Украина ҳукумати ўртасидаги можарони ҳал қилишга қаратилган эди.\nХўш, нега Путин бундай йўл тутди? Қуйида бу саволга айрим жавоблар билан танишишингиз мумкин.\nБотқоққа ботиб қолган Минск келишуви\n2015 йил февралида имзоланган ва "Минск-2" ўлароқ маълум бўлган келишув Москва томонидан Украинанинг ички ва ташқи сиёсатига кучли таъсир ўтказиш воситаси ўлароқ кўрилди, чунки шартнома Россия дастаклаб келаётган кучларга кўплаб эркинликларни берди.\nАйирмачилар 2014 йилнинг баҳоридан бери Донецк ва Луганск вилоятларини ўз ичига олувчи Донбасс ҳудудини бошқариб келади.\nАммо битимнинг муҳим жиҳатлари, жумладан, унда белгиланган қадамлар бўйича Россия ва Украина ўртасида келишмовчиликлар мавжуд. Путин бугунга келиб келишув Москва шартларига мос равишда амалга оширилишидан умидини узган бўлиши мумкин.\nКенгроқ уруш олдини олиш ёки уни шунчаки кечиктириш?\nПутин 21 февраль куни кечқурун халққа қилган мурожаатини тинглар экансиз, президент қўшни давлатга ҳарбий ҳужумни эълон қилишини кутган бўлишингиз мумкин. Россия Украина чегаралари яқинида 130 000 дан ортиқ қўшин тўплангани учун АҚШ Кремль исталган вақтда Украинага ҳужум қилиши мумкинлигини айтиб келади.\nРоссия Украинага бостириб кириши эҳтимолдан холи эмас: Путин ўз нутқи давомида Украина ҳақидаги шикоятларини яна такрорлади. Россия президенти Украина большевиклар лидери Владимир Лениннинг уйдирмаси эканини иддао қилди. Путиннинг сўзларидан Россия президенти учун Украинанинг икки вилояти мустақиллигини тан олиш етарли эмаслигини хулоса қилиш мумкин.\nБир неча таҳлилчи Луганск ва Донецк мустақиллигини тан олиш Киевдаги ҳукуматни ағдаришга қаратилган йирик ҳарбий кампаниянинг илк қадами эканини тахмин қилмоқда.\nАфтидан, Путин бу ҳудудлар мустақиллигини тан олиб, мақтанишга арзигулик ютуқни қўлга киритган бўлиши мумкин. Шунингдек, Донецк ва Луганск мустақиллигини тан олиш Россия президентига икки нарса олдини олишга ёрдам беради: Путин бу қарори билан бир томондан кенг кўламли босқин ва қон тўкилиши олдини олишни, иккинчи томондан, Украина ва Ғарб қатъияти фонида ён бергани ҳақида айбловлардан ўзини ҳимоя қилишни кўзлаган бўлиши мумкин.\nРоссия бундан нари ҳам Украинага ҳарбий босим ўтказишда давом этиши мумкин. Донбасснинг ўзида бу босим ҳар қачонгидан ҳам кучайиши эҳтимолдан холи эмас: айирмачилар нафақат Донецк ва Луганск вилоятларининг ўз назоратлари остида бўлган қисмига, балки икки вилоятнинг бутун ҳудудига даъво қилмоқда. Шундай экан, Путин уларнинг мустақиллигини тан олгани учун айирмачилар Донецк ва Луганскни бутунлай эгаллаб олишга ҳаракат қилишини кутиш мумкин.\nПутин ўз нутқи давомида Украинанинг баъзи ҳудудлари ҳақли равишда Россияга тегишли бўлиши кераклигига шама қилди. Россия президенти бу билан Донецк ва Луганск ҳудудларини тўлалигича айирмачилар қўлига ўтказишни назарда тутган бўлиши мумкин.\nРоссия Донбассни расман ўз ҳудудига қўшиб олиши хавфи ҳам бор. Путиннинг кечаги мурожаатидан олдин Кремль Хавфсизлик кенгаши ўтказган йиғинда икки Россия ҳарбийси айнан шундай бўлишини таъкидлади, аммо кейинчалик бу ҳарбийлар хатога йўл қўйгани иддао қилинди.\nПутиннинг нутқидан унинг мақсади россияликларни келажакда Украинани бўйсундириш учун янада тажовузкор ҳаракатларга тайёрлаш эканини хулоса қилиш мумкин. Путин фуқаролик жамияти ва мухолифатга нисбатан давомли ва мисли кўрилмаган тазйиқлар уни заифлаштирганини ҳамда россияликлар норозилик намойишларига чиқиши эҳтимолини йўқ қилганини яхши билса-да, COVID пандемияси ва иқтисодий қийинчиликлар билан курашаётган кўпчилик россиялик учун Луганск ва Донецк мустақиллигини тан олиш қўшни мамлакат билан йирик уруш бошлашдан кўра яхшироқ туҳфа бўлишини тушуниб тургани шубҳасиз.\nКремль назарида Луганск Халқ Республикаси (ЛХР) ва Донецк Халқ Республикаси (ДХР) мустақиллигини тан олиш тўғрисидаги фармон Россияга Украина ҳудудининг яна бир қисмини қўлга киритиш имконини беради. Бундан саккиз йил олдин Кремль Қрим яриморолини Украинадан тортиб олганди.\nПутин ўз фармони Украина президенти Владимир Зеленскийни заифлаштиришига умид қилаётган бўлиши мумкин. 2019 йилда президент этиб сайланган Зеленский ўз сайловолди кампанияси давомида асосий мақсади Украинани ҳудудини бериб қўймасдан Донбассдаги урушни тугатиш эканлигини айтган.\nРоссия Украинага бостириб кирса, бу Ғарбда бирликни кучайтириб, АҚШ ва Европа Иттифоқининг бир ёқадан бош чиқарган ҳолда жавоб қайтариши эҳтимолини кучайтирган бўларди.\nПутин Луганск ва Донецк мустақиллигини тан олса, Ғарб давлатларини қандай жавоб бериш ва қандай санкция қўллаш борасида келиша олмаслигига умид қилаётган бўлиши мумкин, айниқса, агар Россия ва айирмачилар Донбассда ҳукумат назорати остидаги ҳудудга бостириб киришга интилмаса ва Москва ўз ҳарбийларини Украина чегараси яқинида олиб кетишни бошласа.\nАммо, афтидан, Россия ҳали-бери ўз қўшинларини Украина яқинидан олиб кетмоқчи эмас.\nПутиннинг Луганск ва Донецк мустақиллигини тан олиш тўғрисидаги фармонидан Россия яқин орада ушбу ҳудудларга ҳарбий юбориши мумкинлигини хулоса қилиш мумкин. Россия ҳарбийлари сўнгги саккиз йил давомида Донбассда фаолият юритиб келаётганини кўрсатувчи кўп сонли далиллар бўлишига қарамай, Москва ҳудудга ҳарбий ёрдам кўрсатаётганини зўр бериб рад этиб келади.\nШунингдек, Путин ўз фармонига бирор ҳарбий жавоб кутаётган бўлиши мумкин, чунки бундай жавоб унга Украинада ўз мақсадларига эришиш йўлида куч ишлатишига яхши баҳона бўларди.\nRAND Corportaion таҳлилий маркази катта сиёсатшуноси Самуэл Чарап "Twitter"да Путин нутқи ҳақида шундай фикр билдирди:\n"Мазкур драматик нутқдан асосий хулоса шуки, Россияда эндиликда ДНР ва ЛНРга "ҳужумларга" айирмачиларга тўғридан-тўғри ҳарбий ёрдам кўрсатаётганини яширмай жавоб қайтаришига баҳона бор".\n"Россияда ҳатто ўз қонунларига биноан очиқчасига ҳарбий аралашув бошлашга асос йўқ эди, аммо эндиликда мамлакатда бундай асос бор", деб ёзди Чарап.


«Друзья друзей» Виктора Ана/ Виктор Ан. «Дўстларининг дўстлари» – Telegraph\n«Друзья друзей» Виктора Ана/ Виктор Ан. «Дўстларининг дўстлари»\nToshkent Shahar hokimligi December 19, 2019\n18 декабрь куни, Тошкент фотосуратлар уйида фоторассом, Ўзбекистон Бадиий ижодкорлар уюшмасининг аъзоси Виктор Аннинг шахсий фотокўргазмаси очилди. Кўргазма “Дўстларнинг дўстлари” деб номланган бўлиб, тасвирлар бу дунёдаги инсонлар ўзаро кўз илғамас ришталар билан боғланганликларини акс эттириб беришни мақсад қилган.\nФоторассомнинг ўзи кўргазма ғояси ҳақида қуйидагича фикр билдирди: “Менинг ҳаётдан ягона истагим, аввало ўз ҳаётимдан муносиб из қолдириш шу билан бирга мамлакатим тарихини фотосуратларда сақлаб қолишдан иборат”.\nФоторассомнинг ҳар бир кўргазмаси санъат оламида йирик ҳодиса бўлиб, унинг ишлари ўзига хос ва қизиқарлидир. Бу пейзаж ёки натюрмортлар эмас, балки одамлар, уларнинг феъл-атвори ва ички кечинмаларидир. Асарларнинг деярли барчаси оқ-қора рангда. Бир қарашда қайғули бўлган суратларни томоша қиларкансиз, бу қайғу ёки ғам эмас, балки ўз ҳиссиётларига эга оддий инсонлар ва ҳаёт ҳақиқати эканлигини тушунасиз. Фотосуратларда кўпгина машҳур ва таниш шахсларни учратасиз, жумладан, уларнинг орасида “танишларнинг танишлари” – машҳур рассомлар ва фотосуратчининг дўстлари акс эттирилган.\nАн доимий изланишда бўлиб, фото санъатининг янги шаклларини излашга ва акс эттиришга ҳаракат қилади. У ижоди давомида фотосуратларни қисқа вақт интервалига эга кадрлар кетма-кетлигида намойиш этган бўлиб, улар ҳаракатланувчи суратдек кўринган. Фотограф томонидан жорий йилнинг ёзида “Биометрик паспорт” лойиҳаси тақдим қилинган бўлиб, унда ҳар бир ажин яққол кўрсатилган йирик оқ-қора портретлар (муаллиф фикрича, йиллар билан келган донишмандлик тимсоли) ва бармоқ излари акс эттирилган. Бунда ижодкор персонаж шахсини аниқлашга эътибор қаратган.\nВиктор Ан 1947 йилда туғилган, ўнлаб касб ва мутахассисликлар билан шуғулланган. 1979 йилдан бошлаб турли нашрларда фотосуратчи бўлиб ишлаган. Ўзбекистон Бадиий ижодкорлар уюшмаси ва Россия фоторассомлари уюшмасининг аъзоси. Турли давлатларда ўтказилган кўп сонли кўргазмалар иштирокчиси.\nКўргазма 24 декабргача давом этади. Иш тартиби: 10:00 дан 17:00 гача (тушликсиз), дам олиш куни: душанба. Телефонлар: (+998) 71-233-51-68, (+998) 71-233-51-64.


Эҳтиёт бўлинг , заҳарли қўзиқоринлар! | XORAZM VILOYAT DAVLAT SANITARIYA EPIDEMIOLOGIYA NAZORATI MARKAZI\nЭҳтиёт бўлинг , заҳарли қўзиқоринлар!\nЗамбуруғларнинг табиатда 100 мингдан ортиқ тури маълум бўлиб, ҳайвонот ва ўсимликлар дунёсининг оралиғида бўлган алоҳида гуруҳ ҳисобланади. Систематик таркиби бўйича улар 6 та яъни Хитродиомицидлар, Оомицидлар, Зигомицетлар, Аскомицетлар, Базидиомицетлар ва Дейтеромицетлар синфларидан иборат бўлиб, ўз навбатида улар 2 та катта яъни микромицет ҳамда макромицетларга бўлинади.\nМакромицетлар кўзга кўриндиган мева танаси билан ҳарактерланади ва улар ўсимлик танасида сапротроф ёки паразит ҳолатда ҳаёт кечиради. Булар асосан Аскомицетлар ва Базидиомицеталар синфи вакиллари бўлиб табиатда 3500 дан ортиқ турлари фанга маълум. Макромицетларни асосий қисми қапоқчали замбуруғлар бўлиб, улар заҳарли, истеъмол учун яроқли ва яроқсиз турлардан иборат бўлади. Айрим вақтларда истеъмолбоп турлар завод ва катта йўл атрофида ўсадиган бўлса ҳавони филтрлаш ҳисобига истеъмол учун яроқсиз ҳолга ҳам келиши мумкин. Ўзбекистонда қалпоқчали замбуруғларнинг 170 дан ортиқ тури маълум бўлиб, шулардан 16 тага яқин тури истеъмолга яроқли, 7та тури захарли ва қолганлари истеъмол учун яроқсиз турларга бўлинади. Беқиёс диёримизда баҳор ҳамда куз ойларида қир-адирлар майсазорлар ва ариқ бўйларида ҳар хил турдаги қўзиқоринлар ўсиша бошлайди. Бу эса, қўзиқорин истеъмол қилишни ёқтирадиган фуқаролар учун қулай фурсат ҳисобланади. Кўча-кўйларда, катта автомагистрал кўчаларда номаълум шахслар томонидан истеъмол қилиниши мумкин бўлган ва истеъмолга яроқсиз заҳарли қўзиқоринларни сотиш ҳолатлари кузатилади.\nИстеъмол қилиш мумкин бўлган ва заҳарли қўзиқоринларни турларга ажратиш жуда мураккаб. Кўп ҳолларда улар бир-бирига ўхшаб кетади. Истеъмолга яроқли қўзиқоринларга оқ қўзиқорин, қизил қўзиқорин, шампиньион ва опёнок киради. Заҳарли қўзиқоринларга: қизил мухамор, кулранг мухамор, сатанин, сариқ сохта қўзиқорин ва бошқалар киради. Тузланган ёки мариновка қилинган қўзиқоринларни рухланган идишларда сақлаганда ҳам заҳарланиш рўй бериши мумкин.\nСморчок ва строчок қўзиқоринларидан нотўғри таом тайёрланганда ҳам заҳарланишга сабаб бўлиши мумкин. Таркибида заҳарли гельвелат кислота бўлиб, у сувда яхши эрийди, шунинг учун сморчок ва строчок қўзиқоринларни истеъмол қилишдан олдин қайнатиб, сувини тўкиб ташлаш керак.\nАвтомагистрал йўл ёқалари, заҳарли оғулар ҳамда кимёвий моддалар сақланадиган омборхоналарнинг теварак-атрофларида ўсадиган қўзиқоринлардан ҳам заҳарланиш мумкин. Чунки машиналардан чиқадиган ис-газлар ва заҳарли моддаларни қўзиқоринлар мочалкага ўхшаб, ўз таркибига сингдириб олади ва бундай ҳолатларда истеъмолга яроқли бўлган қўзиқоринлардан ҳам заҳарланиб қолиш мумкин.\nОдатда йиғилган қўзиқоринларни истеъмол қилганда бир ёки бир неча шахслар заҳарланади.\nҚўзиқориндан заҳарланган вақтда касаллик белгилари истеъмол қилинган қўзиқорннинг турига қараб, куйидагича намоён бўлади. Масалан; қизилмухамор таркибида мускаридин ва мускарин алкаоидалари мавжуд. Қизилмухамордан заҳарланганда касаллик белгилар 1-2 соат ўтгач намоён бўлади. Асаб тизими фаолиятида ўзгаришлар, бу айниқса заҳарланиш учун характерли белги ҳисобланади. Бундан ташқари сўлак оқиши, кўптерлаш, кўздан ёш оқиши кузатилади, томир уриши (пульс) секинлашади ва сустлашади, алаҳсираш (галюцинация), титраш кузатилади, беморларда айниқса, кўзқорачиғининг кенгайиши (мускаридин)нинг ёки уларнинг торайиши (мускарин)нинг таъсири натижасида кузатилади. Беморларга тез тиббий ёрдам кўрсатилса, одатда 1-2 кундан кейин соғайиб кетади.\nЎз вақтида даво чоралари кўрилмаган вақтларда беморнинг аҳволи оғирлашиб, ёхуд бу ҳолат ўлим билан якун топиши ҳам мумкин.\nБундай ноҳуш ҳолатларни кузатилмаслиги учун ҳар бир шахс адабиётлардан ва шу мавзудаги маълумотлардан фойдаланган ҳолда, заҳарли қўзиқоринлардан истеъмолга яроқлиси яъни заҳарланмаганини ажратабилиши лозим. Мактаблар, олий ва ўртамахсус билимюртларида бу маълумотлар билан батафсилроқ танишиш имконияти бирмунча юқори.\nБозорлар ва савдо дўконларидан қўзиқорин харид қилмоқчи бўлсангиз, гигиеник ва мувофиқлик сертификатлари ҳамда ветеринария-санитария лаборатория мутахассислари томонидан бериладиган маълумотномани талаб қилиш керак бўлади.\nШу билан бирга, инсонлар дала ҳовлиларда, яйловларда ва ариқ бўйларида ўсган ҳар хил турдаги қўзиқоринларни истеъмолга яроқли ёки яроқсизини билмасдан териш ва истеъмол қилишлари тақиқланади. Акс ҳолда ўз саломатлигингизнинг ҳар бир япроғига ўзингиз игна санчган бўласиз, ҳаттоки ўз умрингизга завол қилишингиз мумкин.\n« «A(H1N1)pdm09 грипп хавфлими?»\nҚРИМ-КОНГО ГЕМОРРАГИК ИСИТМА КАСАЛЛИГИДАН САҚЛАНИНГ! »